c: text/html

text:
Orð: Hans Andrias Djurhuus
Lag: Knút Olsen
1. Havið sang um Føroyar
í túsund, túsund ár –
brúðarsong og líksálm, sang um gleðibros og tár.
Ljóðið barst um skorarnar og fleyg um tindar hátt.
Havið sang um Føroyar ta longu heystarnátt.
2. Havið sang um Føroyar –
í hjómi bergið vóð;
oman fyri tindarnar bjørt stjørnulindin stóð.
Síðar komu aldurnar og hvirlaðust í ský.
Havið sang um Føroyar ta beisku vetrartíð.
3. Havið sang um Føroyar; og havsins feigdarlag
hoyrdist inn í bygdirnar ein gráan ódnardag;
kámoygd gjørdust fljóini, tó tolin sótu tey;
– bátur burtur – maður farin – lívsins eydna deyð -.
4. Havið sang um Føroyar;
og havsins ljóðtað var,
sum í sálmasongi vára sál at himni bar.
Halgikvøld í kirkjuni vit sungu Gudi tøkk. –
Sungu við, tá báturin í brotasjógvi søkk.
5. Klokkuljóð og brimdun
bóru saman hvørja stund;
vóru okkum kærari enn fleyr við Oyrasund.
Harrin gekk á aldunum, tá náttin fjaldi vág.
Havið sang um Føroyar, væl vit skiltu songin tá.
6. Havið sang um Føroyar,
um róðrarbát og skeið,
sang um beisku norðurferð og blíðu suðurleið,
fylgdu vit við másanum, sum flýgur millum lond,
fataðu tó havið best á hesi bardu strond.
7. Havið sang um Føroyar sítt egna mjúka lag, –
bivandi og higstrandi – og kvirr vit hoyrdu tað,
sótu still á sandinum og vistu neyvan av,
at vit bóru ástartrá til Føroya fría hav.
8. Havið sang um Føroyar, og havið syngur enn,
brýtur inn um skerstokk
millum vásaklæddar menn.
Fýkur fon um tindarnar og hvirlast hvítt um drang,
syngur hav um Føroyar, sum havið altíð sang.
9. Syng nú, hav um Føroyar,
syng fagran song í kvøld,
syng um stríð og váðaferð, og tak so tíni gjøld.
Fostraðir av brotinum og berginum í senn
líta vit í ódnina, vit havsins royndu menn.
10. Hoyrt vit hava havsins dun frá fyrstu vøggustund;
og til tess vit berast út í deyðans langa blund,
lýða vit á íðubrot og sjóvarfalsins drátt;
eiga vit í barminum tí havsins megnarmátt.

robotstxt: allowed

filter: keep


text:
Elin Dam Egholm
12.02.2015 - 00:05
Í morgin er frumsýningin av erotiska filminum Fifty Shades of Grey.
Uttanlands er stóri eftirspurningurin eftir atgongumerkjum til filmin komin óvart á biografarnar.
Longu tá forsølan í Danmark byrjaði, vóru øll atgongumerkini seld beinanvegin.
Hvussu er so í Føroyum undan frumsýningini?
Sambært heimasíðuni hjá Havnar Bio, so eru 423 atgongumerki seld í forsølu, og fleiri pláss eru longu bíløgd.
Tó ber tað enn til, at ogna sær atgongumerki til frumsýningina, hóast ikki nógv pláss er eftir.
Tað er eingin ivi um, at filmurin er heilt væl umtóktur. Hóast hetta, so eru ymiskar meiningar um filmin.
Á bloggi sínum, Egið rúm, skrivar Marna Jacobsen:
- Hetta er ein av mongum bókum, mongum ímyndum, har tú skalt lullast inn í eina romantiska fatan av, at allar kvinnur elska at verða bukaðar av ella um ikki, so mugu tær bara smyrja seg við, at menn kunnu buka tær av, um teir vilja.
Marna Jacobsen biður fólk heldur geva Kvinnuhúsinum 100 krónur frumsýningardagin enn at fara til filmin.
Hetta átakið er eisini gjørt í útlondum, millum annað í Danmark, Noreg og Onglandi
Kvinnuhúsið tekur í móti kvinnum, sum hava verið fyri harðskapi. Meiri um tað á kvinnuhusid.fo.


text:
Ingi Samuelsen
18.11.2015 - 09:19
Tíðindi > Lóg & Landaskil > Dómstólar og rættarmál
Eystari landsrættur hevur kolldømt dómin í Føroya rætti móti Sveini Tróndarssyni, fyrrverandi redaktøri á portal.fo og kringvarpsfólkunum Dia Midjord, Liljan Weihe og Jan Lamhauge.
Fyri løtu síðan fall dómur í landsrættinum, og journalistarnir vórðu fríkendir, skrivar heimasíðan in.fo.
Einasta viðmerking sum Eystari landsrættur hevði í málinum var, at yvirskriftin "Snýtti í tolli. Snýtti landskassan fyri 600.000 krónur." var ógrundað, skrivar in.fo.
Jørgen Niclasen skal rinda 280.000 krónur til tey fýra tíðindafólkini fyri sakarmálskostna.


text: Nú er onnur av teimum fimm framsýningunum fyrjað, sum Listafelag Føroya skipar fyri í sambandið við at tað eru 70 ár síðani felagið varð stovnað. Talan eru um fimm einframsýningar, sum byrja í Havn og fara til Klaksvíkar og Tvøroyrar. Til tess at gera vart við virksemið hjá felagnum hesi mongu ár og gera tað á ein hátt, sum er til frama fyri list og listaáhugað í landinum verða framsýningarnar um alt landið. Heiðrik á Heygum Heiðrik á Heygum (f. 1983 í Havn) er listamaðurin, sum tey flestu kenna sum undangongumannin í føroyskum tónleiki og føroyskari filmslist. Heiðrik hevur gjørt pallmyndir, teknað til barnabøkur umframt nógvar fløguhúsar. Hann hevur verið við á alskins framsýningum. Einans 23 ára gamal stóð hann sjálvur annar fyri Ólavsøkuframsýningini í 2007. Síðsta ár skipaði hann fyri framsýningini Innrás í Müllers Pakkhúsi í Havn. Heiðrik málar mest við vatnlitum (akvarell), og verk hansara eru ekspressonistisk og til tíðir surrealistisk. Framsýningin er við Snarskivuna á Vaglinum í Havn. Opið er mánadag-fríggjadag kl. 9-16.


text:
Ein føðitalva við stjørnutekni er eitt persónligt gávuhugskot.
Manglar tær eina barsils-, dóps- ella fermingsgávu, ella kundi tú bara hugsað tær at átt føðitalvuna ella givið tínum børnum eina, kanst tú keypa ta heilt rættu gávuna her :-)
Ein føðitalva er eitt prýði bæði í stovuni og barnakamarinum og verður gjørd við tínum ella barnsins heilt persónligu dátum.
Føðitalvan verður prentað á 200 gramm semimatt pappír.
Plakatirnar verða latnar uttan rammu.
Føðitalvur eru eitt sersnið. Um tað skuldi verið nakar feilur í plakatini, verður ein nýggj plakat gjørd ella endurgoldin - um einfalt hevur gjørt feilin.


text:
Flaggdagshaldið verður uttan fyri Skótahúsið við Løkin 25. apríl kl. 14.00. Um ikki viðrar, verður farið inn í Skótahúsið. Ítróttafólk og skótar verða biðin um at møta 13.30 við Skúlan við Løkin.
Aksel V. Johannessen, løgmaður, heldur røðu, skótar og ítróttarfeløg ganga skrúðgongu og Nes Sóknar Musikkfelag spælir. Aftaná verður ein drekkamuður at fáa inni í skótahúsinum og skótarnir skipa fyri kondibingo. Kostnaður 10,- kr. fyri hvørja plátu.
Eftir flagsdagshaldið verða ÓDNARTØK kl. 15.30 í Runavík og dystur í kappingini um Løgmanssteypið millum NSÍ og AB kl. 17.00 við Løkin.


text:
Bloggur
10. oktober 2014
Nú eri eg farin undir 3. árið á læraraútbúgvingini og eri komin nakrar vikur inn í tað fyrra av tveimum linjufakum, sum læraútbúgvingin hevur at bjóða uppá. Eg valdi støddfrøði sum mítt fyrsta linjufak av trimum grundum. Tað lá hampiliga væl fyri at rokna í skúlanum, mær dámar væl at fáast við støddfrøði, og so vil eg eisini fegin læra at undirvísa í støddfrøði. Harafturat lata tey, sum høvdu støddfrøði á linju farna skúlaár, væl at undirvísingini.
So fyri at siga tað, sum tað er, so væntaði eg, at hetta árið fór at liggja líka til høgra beinið. Men eg fann skjótt út av, at tað ikki er nokk at duga at lesa eina “formilsamling,” um tú skalt undirvísa í fólkaskúlanum. Heldur ikki er tað nokk at vita, at tá mann gangar er “faktorernes orden ligegyldig.” Og øll vita, at tá eitt tal verður flutt yvir um eitt líkheitstekin, skiftir talið fortekn. Eitt postivt tal gerst negativt og øvut.
Nakað tað sama er galdandi, tá talan er um brøkar. Flytur tú eitt tal yvirum, sum var brúkt til ganga við, skal tað nú brúkast til at dividera við og øvut.
Hetta er alt samalt gott at vita, og nú nærkist eg tí tvístøðu, sum eg eri komin í, nú eg havi gingið á støddfrøðilinjuni í nakrar vikur.
Tvístøðan er: er tað nokk at læra næmingarnar eina røð av ymiskum hættum og reglum soleiðis, at teir kunnu loysa allar hugsandi støddfrøðiuppgávur, ella skulu vit heldur leggja okkum eftir at fáa teir at hugsa støddfrøði, og hvat støddfrøði skal brúkast til.
Sjálvandi skulu teir duga bæði, vil onkur siga. Tað eri eg samdur í, men hvat skulu vit leggja dent á. Fyri at lýsa hetta nærri kunnu vit taka eitt dømi. Tá tú lærir til timburmann, lærir tú eisini at brúka eina rúgvu av amboðum. Hamara, sag, borimaskinu, vaturpass fyri at nevna nøkur. Men endamálið við at duga at nýta hesi amboð er, at so kanst tú til dømis byggja eini hús, og tað er væl tað veruliga endamálið. Tað eru neyvan nógvir timburmenn, sum fara at byggja hús, tí teimum dámar so væl at negla, saga ella at hølva. Nei, hamarin, sagin, høvilin eru einans amboð fyri at náa tí veruliga málinum, sum er at byggja eini hús.
Tað sama er galdandi við støddfrøði. Vit eru noydd at duga at brúka nøkur støddfrøðiamboð fyri at klára okkum í dagligdegnum. Uttan at hugsa um tað brúka vit støddfrøði javnan. Gamaní ganga vit ikki loysa “annangradslíkningar” í heilum, men vit koma javnan í støður, har vit skulu rokna. Vit skulu meta um tíð, avstand, sammeta prísir, longdina á børnunum, sum nú eru vaksin fleiri sentimetrar eftir einum mánaði ella tveimum, bert fyri at nevna nøkur heilt fá dømi.
Í tí “gamla” ella “svarta” skúlanum var dentur lagdur á at læra uttanat. Hetta kundi vera kongarekkjur, sálmavers, bygdir ella tabellir. Og Gud náði teg um tú ikki dugdi tað uttanat, sum tú skuldi. Systir mín var einaferð eftirsett, tí hon ikki dugdi at ramsa upp allar bygdirnar í Eysturoynni. Hon gloymdi Morskranes. So galið er tað ikki í dag. Heldur eru vit kanska farin í hina grøvini, har vit onki skulu duga uttanat, men skulu duga at hugsa okkum til ymsar loysnir, alt eftir hvat støðu vit eru í. Og hví skulu vit eisini duga tabellir, tá hvørt smábarn gongur við eini smartphone við innbygdari roknimaskinu.
Her eri eg av tí fatan, at eitt sindur av uttanatslæru og tabellvenjing kann so ikki skaða, tí í eini knappari vending kann tað vera gott at duga at meta um eitt tilboð, nú er so gott sum tað sær út til at vera. Viðhvørt kann tað eisini vera gott at duga raðfylgjuna á bygdunum í Eysturoynni. Havi hoyrt um nakrar havnarmenn, sum skuldu til Fuglafirðar at spæla fótbólt, men viltust og endaðu í Runavík. Eg veit, at GPS’arin er uppfunnin, men tað kann ikki vera meiningin, at ein skal vera noyddur at brúka hjálpitól, fyri at finn úr Havn og inn í Eysturoynna.
Ein tvístøða støddfrøðilærarar kunnu koma í er, um brúkast skulu føroysk ella útlendsk heiti fyri støddfrøðilig fyribrigdi. Eru tvær linjur javnfjarar ella eru tær paralellar. Eg skal ikki taka støðu til tað her, men kanska verður tað her, sum aðrastaðni, har føroysk orð verða gjørd. Summi rigga og verða tí brúkt, meðan onnur ikki rigga og tí hvørva aftur.
Til seinast fari eg at loyva mær at koma við eini vinarligari áheitan. Tað skurrar í mínum eftirhondini gomlu tilkomnu oyrum, tá eg hoyri børn og kanska serliga vaksin tosa um at “plussa” og “minussa.” Tað eitur at leggja saman og at trekkja frá.
Skúlablaðið
Pedda við Stein gøtu 9
100 Tórshavn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
LV-Stjórin: Eg fari eftir partafelagnum
Dan Klein --- 10.07.2018 - 08:30
Perlur: Eftir at tað kom fram, at Kaupthing/LÍV, hevði keypt tunnilsprosjektið millum Skálafjørðin og Havnina, og afturfyri hevði bjóðað arbeiðsbólkinum eina hálva millión í part í partapeningi, ressaðist LV-stjórin, og vísti á, at stovnurin átti ognarrættin til fleiri dátur, sum arbeiðsbólkurin hevði biði um og fingið frá LV. Oyggjatíðindi 1. desember 2006:
4. oktober 2006, segði Oyvindur Brimnes við blaðið:
- Arbeiðsbólkurin vendi sær til okkara rættiliga tíðliga í skeiðnum, saman við kommununum í økinum, har ynskir vóru um tilfar av ymiskum slagi. Semja var um, at tey almennu ferðslutølini ikki vóru nøktandi, og tí máttu neyvari kanningar gerast. Amennu ferðslutølini hava neyvan nakað søluviðri við tað at tey eru almenn, sigur Oyvindur Brimnes í svarinum.
Hann vísir á, at stovnurin gjørdi fyri bólkin fleiri koyringar ókeypis á einum ferðslumodelli, sum stovnurin hevur latið gjørt, har bólkurin tó rindaði fyri útreiðslurnar av sjálvum koyringunum.
Fólk á stovninum nýttu væl av tíð í sambandi við hesar koyringar, uttan at hetta var fakturera víðari til bólkin. Vit meta at LV hevur upphavsrættin til hesar dátur, soleiðis at tær ikki kunnu seljast víðari, staðfestir LV-stjórin longu 4. oktober 2006.
Martin Heinesen, umboð fyri tunnilsbólkin, sigur soleiðis til úttalilsini hjá LV-stjóranum, Oyvindi Brimnes í Oyggjatíðindum, 6. oktober:
Eg haldi ikki, at eg eigi at gera viðmerkingar til útsagnir frá Landsverkfrøðinginum.
Arbeiðsbólkurin samskifti í sínum arbeiði við nógvar serkønar persónar, stovnar og myndugleikar. Um Landsverksfrøðingurin metir okkum at hava gjørt nakað skeivt, rokni eg við, at hann vendir sær til okkara um tað, sigur Martin Heinesen.
Og nú vit skriva 1. desember, hava vit spurt LVstjóran, um hann hevur tikið Martin Heinesen uppá orðið og hevur tosað við tunnils-bólkin.
- Nei, vit hava ikki tosað við tunnilsbólkin.
Tá ið tú sigur, at tú ikki hevur verið í samband við tunnilsbólkin síðani greinina, sigur tú so eisini, at tað ætlar tú tær heldur ikki at gera?
- Tað er rætt skilt.Vit vita ikki um áhuga-bólkurin er til longur, og hava sum so heldur onki við hann at gera. Nú má tað vera partafelagið eitt møguligt samskifti skal vera við, sigur Oyvindur Brimnes, ið skilligt ikki er hugaður at koma nærri inn á hesi viðurskiftir enn.


text:
19. juni 1990Nr. 82
Løgtingslóg um hundar
§ 1. Tann, sum hevur hund, skal ansa eftir, at hundurin hevur helsi og spjaldur við ánarans navni og bústaði frá tí, hann er 4 mánaðir gamal.
Stk. 1. Landsstýrið kann áseta gjøllari reglur, hvussu tey í stk. 1 nevndu spjøldur skulu síggja út.
§ 2. Tað er forboðið at hava hund á støðum, har ongin býr, uttan so at løgreglan gevur loyvi til tess. Tílíkt loyvi kann bert verða givið, tá ið nóg góð trygd fæst fyri, at hundurin verður fullvæl ansaður og loyvi kann takast aftur, nær tað skal vera.
§ 3. Ikki er loyvt at hava hund gangandi leysan á gøtu, vegi, breyt ella øki o.t., sum opin eru fyri vanligari ferðslu, uttan so at hann er havdur í bandi ella er við fólki, sum hevur fult ræði á honum. Hundur kann ikki sigast at hava ein leiðara, bert tí hann er undir eftirliti frá ánarans húsum ella vinnustaði. Verður hundur havdur í bandi, skal tað vera so stutt, at leiðarin hevur hann tætt inni at sær. Gongur hundur leysur uttan leiðara, sum hevur fult ræði á honum, tekur løgreglan hann upp og boðar tí frá, sum hundin eigur. Hevur hundurin ikki helsi og spjaldur, sum fyrisett í § 1, verður lýst eftir ánaranum. Hevur ánarin ikki innan 3 ferðir 24 tímar frá tí, boðað er frá, ella lýst er eftir, loyst hundin móti at rinda tey gjøld, sum staðist hava av upptøkuni, kann løgreglan avhenda ella avlíva hann. Avlop, um so skuldi verið, eigur hann, sum hevur hundin, um hann sigur frá innan 3 mánaðir og próvførir sín rætt og annars tann kommunan, har hundurin er upptikin. Landsstýrið kann fyriseta gjøllari reglur um avhending av upptiknum hundum.
Stk. 2. Bý- ella bygdaráðið kann eftir samráðing við løgregluna seta eitt ella fleiri fólk, sum hava heimild at taka upp hundar, samb. stk. 1. Viðkomandi kunnu vera í felag um fleiri kommunur.
Stk. 3. Bý- ella bygdaráðið útvegar løgregluni hóskandi hølir ókeypis til upptiknar hundar. Fleiri kommunur kunnu vera í felag um hølini. Bý- ella bygdaráðið hevur harumframt skyldu at syrgja fyri, at hundarnir verða nóg væl røktir ta tíðina.
Stk. 4. Bý- ella bygdaráðið kann áseta eitt gjald fyri útreiðslurnar av, at hundur verður upptikin og innilæstur. Um gjaldið ikki verður goldið av honum, sum hevur hundin, ber kommunan útreiðslurnar.
Stk. 5. Landsstýrið kann eftir tilmæli frá bý- ella bygdaráði áseta, at hundur í kommununi á teimum í stk. 1 nevndu støðum skal havast í bandi. Fyri ferðsluna og seyðarøktina kann eftir tilmæli frá bý- ella bygdaráð verða fyrisett, at reglan í stk. 1, pkt. 1, skal koma í nýtslu á tilskilaðum veg ella øki, sum ikki eru nevnd her.
Stk. 6. Frá sólsetri til sólarrenning, tó í minsta lagi frá kl. 21.00 til kl. 05.00, skal hundur altíð vera í bandi, vera inni ella fullvæl bundin. Undir regluna kemur hvørki hundur, sum nýttur verður av almennum myndugleika ella góðkendur seyðahundur, sum ánarin nýtir til røktingar.
Stk. 7. Uttanfyri tey støð, sum nevnd eru í stk. 1, áliggur tað ánaranum at ansa eftir, at hann reikar ikki um. Reglurnar í stk. 1, pkt. 4-8 fevna samstundis um reikandi hundar.
Stk. 8. Bítskur hundur, sum gongur leysur, má ikki nýtast sum varðhundur uttan loyvi frá løgregluni.
Stk. 9. Ikki er loyvt at hava hund í bandi frá motorakfari, rossaakfari og heldur ikki frá hestabaki.
§ 4. Ger hundur grannum ónáðir, tí hann goyr ella hvínur og gevst ikki, og kæra verður givin inn til løgregluna, leggur hon honum, sum hevur hundin, ta treytina við at hava hundin inni læstan, ella um tað einki batti, ella um hundurin longu var innilæstur, at beina fyri honum.
§ 5. Tað er forboðið alsamt at hava hund bundnan.
Stk. 2. Tá ið hundur verður hildin bundin, skal bandið vera minst 5 m langt, og hann skal sleppa til rúm, so hann fær krokað nóg væl fyri regni, vindi og kulda. Um tað er hundahús, skal tað vera rúmligt, og so mikið høgt, at hundurin fær staðið uttan at bera ímóti.
§ 6. Tað liggur á hvørjum, sum hevur hund, at gera tað, sum eftir viðurskiftunum krevst at fyribyrgja, at hundurin ger skaða.
Stk. 2. Hevur hundur fyrr elvt skaða, og hann, sum hevði hann, kom undir sekt ella endurgjald eftir dómi, samtykt ella sátt, skal landfútin treyta honum, sum hevur hund, at avlíva hundin, um so er, at hann verður ikki havdur inni í heilum ella fær fullgott kjaftband. Tílíka treyt kann ánari koma undir, tá ið hundurin lætst vera bítskur ella hevur sum vana at gera fólki ónáðir á gøtu, vegi, breyt ella plássi, sum opin eru fyri vanligari ferðslu, leypa upp á ella elta ella gera húsdjórum ónáðir heima ella í haga. Verður hundur fluttur í aðra kommunu, bygd ella bý, skal ánarin siga løgregluni á næsta stað frá treytini.
Stk. 3. Hundur, sum loypur á, skaðar húsdjór, serliga seyð og lomb, heima og úti í haga, kann verða skotin.
§ 7. Ikki er loyvt at reka handil, vinnuliga passing ella vinnuliga uppaling av hundum uttan loyvi frá løgregluni.
§ 8. Tann, sum hevur hund eigur skyldu at endurrinda skaða, sum hundurin elvir. Kemur tað upp, at tann, sum kom fyri skaða, sjálvur gjørdi nakað til, kann endurgjald minkast ella heilt detta burtur.
Stk. 2. Tann, sum hevur hund, skal hava hann ábyrgdartryggjaðan. Tryggingarfelagið heftir beinleiðis tí, sum kom fyri skaðan fyri endurgjald eftir stk. 1.
Stk. 3. Landsstýrið fyrisetur eftir samráð við tryggingarfelagið gjøllari reglur til tess at seta regluna í stk. 2 í verk.
§ 9. Verður søk reist móti tryggingarfelag av einum, sum komin er fyri skaða, skal felagið boða ánaranum av hundinum til hvønn rættarfundin við freist sum eftir § 175 eftir rættargangslógini, er galdandi fyri vitnir í borgarligum málum. Tilsøgnin skal siga, hvat stendur í stk. 2.
Stk. 2. Tann, sum fær tilsøgn eftir stk. 1, kann gerast partur í málinum við at boða frá tí til rættarbókina. Ger hann ikki tað, er avgerðin í endurgjaldsspurninginum við dómi ella sátt bindandi fyri hann.
§ 10. Verður ákæra reist fyri lógarbrot, sum skaði stóðst av, og sum eftir § 8 kann hava endurgjaldskrav við sær, skal tann, sum kom fyri skaðan, fáa høvi at leggja inn krav um endurgjald. Fæst ikki sátt, skal endurgjaldskravið koma til avgerðar undir málsviðgerðini, sjálvt um tann ákærdi ikki verður sektaður. Tílík avgerð kann verða tikin undan ella eftir avgerð um sekt. Tá ið endurgjaldskrav stendur um skaða á lutir og er fløkt, kann rættur sýta at fremja kravið undir málsviðgerðini eftir, at sátt ikki fekst í lag.
Stk. 2. Tryggingarfelagið, sum tikið hevur við ábyrgdartrygging fyri hund, sum elvt hevur skaða, er í endurgjaldsspurninginum at rokna sum partur í málinum og skal verða fráboðað til hvønn rættarfundin við freist eftir § 175 í rættargangslógini, sum galdandi er fyri vitnir í revsimálum.
Stk. 3. Er ákæra reist móti øðrum enn honum, sum eigur hundin, sum elvt hevur skaða, skal eisini hann, sum eigur hundin, verða innkallaður til hvønn rættarfundin við tilsøgn sum tilskilað í stk. 2. Reglan í § 9, stk. 2, tekur eisini við.
Stk. 4. Tá ið endurgjaldsspurningurin fellur til avgerðar í málinum, kann rætturin leggja á rættargangsbót og sakarkostnað eftir reglunum í kap. 30 í rættargangslógini, sum um málið var farið fram eftir reglunum um borgarlig mál. Sakarmálsvirðið verður í hesum føri ásett í dóminum.
§ 11. Verður revsimál skotið inn fyri hægri rætt, har avgerð um endurgjaldskrav er tikin, er einhvør, sum tá var partur í endurgjaldsspurninginum, eisini partur í málinum, sum skotið verður inn, um so er, at endurgjaldsspurningurin fellur til avgerðar.
Stk. 2. Høvi eftir § 996 í rættargangslógini at skjóta inn søk eftir mannagongdini í borgarligum máli stendur hvørjum opið, sum, tá ið tað ræður um endurgjaldsspurningin, var partur í málinum. Í spurningi at skjóta inn søk eftir § 10, stk. 1, er avgerð, sum er gjørd fyri seg í sektar- ella endurgjaldskravinum, at skilja sum egin dómur. § 995 seinasta stk. í rættargangslógini fær ikki nýtslu í her umrøddu søkum.
§ 12. Sektaður verður tann, sum
1) ger brot á § 1, stk. 1, § 2, § 3, stk. 1, pkt. 1-4, § 3, stk. 6-9, § 5, § 6, stk. 1, og § 7 ella § 8, stk. 2,
2) setur til viks boð, sum givin eru eftir § 4 ella § 6, stk. 2, ella
3) setur til viks treytir við einum loyvi.
Stk. 2. Undir somu sekt kemur hann, sum beitir hund eftir onkrum ella ger onki fyri at halda hundinum aftur, tá ið hann sær, at hann leggur eftir onkrum.
Stk. 3. Í forskriftum, sum givnar eru í § 1, stk. 2, kann sekt verða ásett fyri brot móti forskriftum. Sama sektin kann ásetast fyri at bróta reglur, sum landsstýrið hevur givið sambært § 3, stk. 5.
Stk. 4. Fyri brot, sum gjørd verða av partafeløgum, lutafeløgum, íognarfeløgum o.t. kann felagið verða sektað. Er brotið gjørt av kommununi ella kommunalum felagsskapi, kann kommunan ella tann kommunali felagsskapurin verða sektað.
§ 13. Tær vanligu reglurnar um sekt og endurgjald og avlíving galda ikki fyri skaða, sum seyðahundur í felagshaga elvir seyði fyrstu og aðru ferð burtur í haga í felagshaga.
§ 14. Henda lóg kemur í gildi 1. juli 1990.
Stk. 2. Tá ið lógin kemur í gildi, fara úr gildi fyriskipan nr. 88 frá 31. mars 1928, sum lóg nr. 127 frá 18. apríl 1925 um hundaskatt og um sekt og endurgjald, elvt av hundi, var sett í gildi í Føroyum við, løgtingslóg nr. 5 frá 18. mars 1955 og løgtingslóg nr. 18 frá 29. apríl 1959 um broyting og uppískoyti til fyriskipan nr. 88 frá 31. mars 1928, politiviðtøku fyri landkommunurnar í Føroyum frá 3. juli 1931 § 22, lóg nr. 172 frá 18. mai 1937 fyri Føroyar um stýri av høgum og rakstur §§ 32 og 33 og fyribils reglur nr. 14 frá 15. apríl 1947 um hundar.


text:
Viðv. hoyringssvari til Vinnunevndina um uppskot til løgtingslóg um fyrisiting av sjófeingi
politikkur24-10-2017 - 15:14 - Jóanis Nielsen
Vinnunevndin
Føroya Løgting
Tinghúsvegur
100 Tórshavn
Tórshavn, tann 20. september 2017
Viðv. hoyringssvari til Vinnunevndina um uppskot til løgtingslóg um fyrisiting av sjófeingi
Nú uppskotið til lóg um fyrisiting av sjófeingi er lagt fyri løgtingið av nýggjum, kunnu vit staðfesta, at nakrar broytingar eru gjørdar í mun til fyrsta uppskotið, ið bera tann rætta vegin. Her hugsa vit um, at í grein 15 eru nú ásett føst tonsatøl fyri svartkjaft, makrel og sild, sum seta framtíðar hámarkið fyri skipakvotunum. Eisini er tað positivt, at markið fyri, hvussu nógv ein rættindahavari kann eiga av einum fiskiskapi er hækkað úr 20% upp í 35%, og somuleiðis er tað positivt, at markið fyri avhending av kvotum uttan uppboðssølu er hækkað úr 15% upp í 20%
Hinvegin eru eisini framdar broytingar, ið bera tann skeiva vegin. Her verður m.a hugað um, at menningarkvoturnar eru hækkaðar úr 5% upp í 7%, og at parturin av veidda fiskinum, ið skal seljast á uppboðssølu, er hækkaður úr 20 upp í 25%.
Yvirskipaðu viðmerkingarnar ikki broyttar
Nótaskip halda framvegis, at tað ikki er rætt, at eitt minnilutalandsstýri við stuðli frá einum uttanflokka tinglimi fremur so grundleggjandi broytingar í okkara høvuðsvinnu, sum sambært óheftum búskaparfrøðiligum útgreiningum søguliga hevur staðið fyri einum munandi parti av føroyska búskapinum.
Vit halda, at tey, ið eru vald inn á Føroya Løgting, hava skyldu til yvir fyri okkum borgarum, at finna eina breiðari semju um eina fiskivinnunýskipan. Parlamentariska støðan hjá samgonguni er ikki nøktandi fyri at fremja eina so stóra samfelagsliga nýskipan. Tað skapar eisini stóra óvissu í vinnuni, at ein av stóru andstøðuflokkunum hevur boðað frá, at hann ætlar at broyta skipanina aftur, um hann fær stjórnarvald.
Nótaskip hava fyrr mælt til, at verandi skipan eigur at verða longd, tí tíðin er ov stutt til at gera eina fullfíggjaða og burðardygga skipan, sum kann skapa tryggar framtíðar karmar hjá fiskivinnuna. Nú eru bara 45 arbeiðsdagar eftir til jóla.
Um løgtingið um nakrar vikur samtykkir verandi lógaruppskot, skulu nógvar kunngerðir gerast og lýsast. Nakrar av hesum kunngerðum eru avgerandi fyri okkara framtíðar fiskivinnupolitikk, og eiga tær at verða sendar til hoyringar. Her verður eitt nú hugsað um kunngerðirnar um uppboðssølu, anti-trust reglur og útrokning av toskajavnvirðinum.
Harumframt skulu telduskipanir tillagast ella gerast av nýggjum fyri at kunna umsita nýggju skipanina. Vit duga ikki á nakran hátt at síggja, at hetta kann fáast frá hondini innan ársskiftið, og tí er framvegis okkara støða, at verandi skipan eigur at verða longd, so tann neyðuga tíðin verður sett av til at evna til eina nýggja fiskivinnuskipan.
Nótaskip halda framvegis, at verandi uppskot gevur landsstýrismanninum í fiskivinnumálum ov víðar heimildir til í kunngerðum at áseta veruliga innihaldið í framtíðar fiskivinnupolitikkinum. Vinnan ynskir tryggar karmar at virka undir og hevur tí ikki áhuga í, at skiftandi landsstýrismennn uttan at spyrja lóggávutingið eftir, kunnu broyta innihaldið í fiskivinnupolitikkinum.
Samsvarandi hesum halda Nótaskip, at fleiri ásetingar, sum landsstýrismaðurin skal gera í kunngerðum, eiga at vera lógarfestar. Vit eftirlýsa sum heild grundgevingar fyri fleiri av ásetingunum í lógaruppskotinum og lýsingar og útrokningar av avleiðingunum, um lógaruppskotið verður samtykt í verandi líki. Tað ber ikki til at seta eina so víðfevnda skipan í verk, uttan at avleiðingarnar fyri vinnuna eru kendar.
Eftir nýskipanaruppskotinum skulu persónar og feløg eisini kunna bjóða á uppboðssølunum, og verandi skipan við veiðiloyvum fer í søguna. Í verandi skipan eru eini 50-60 virkin veiðiloyvi til størri fiskiskip, og vit halda, at henda skipanin er ein góð trygd fyri, at vit ikki brúka meira stál enn neyðugt, til at fiska kvoturnar.
Fiskiorkan, sum var í uppisjóvarflotanum áðrenn uppboðssøluna í 2017, var nóg stór til at kunna fiska sjálvt tær óvanliga stóru uppisjóvarkvoturnar, sum vit hava í dag, og har var enntá avlopsorka.
Uppboðssølurnar í 2017 hava havt við sær, at fleiri eldri uppisjóvarskip eru innflutt í vónini um at kunna skapa eitt framtíðar kvotugrundarlag fyri hesi skip.
Verður størri fiskiorka brúkt til at fiska somu fiskar, verður samlaða úrslitið hjá uppisjóvarflotanum vánaligari, og harvið minkar tilfeingisrentan, ið hesin partur av flotanum kann skapa.
Niðanfyri eru viðmerkingar til einstakar greinir.
Ásetingarnar um miðsavnan kunnu ikki setast í verk í 2018
Í grein 10 eru ásetingar um at avmarka miðsavnanina av veiðirættindunum. Nótaskip halda, sum nevnt omanfyri, at tað er positivt, at mest loyvdi ræðisrætturin yvir einum fiskiskapi er hækkaður úr 20% upp í 35%.
Í grein 10, stk. 3 er ásett, at rættindahavarar í mesta lagi kunnu hava ræði á sum egin rættindi 17,5% av samlaðu heildarkvotuni smb. stk. 1 í hesi grein umroknað til toskajavnvirði. Hugtakið ”egin rættindi” er ikki allýst í grein 3. Fiskimálaráðið eigur tí at upplýsa, hvat egin rættindi standa fyri.
Tað eru fyri tað mesta nótaskip og trolarar í Barentshavinum, sum hava eginkvotur. Uppskotið hevur onga áseting um, hvussu felagskvoturnar skulu viðgerast, tá ognarluturin skal gerast upp. Ein lítil helmingur av skipakvotunum av makreli eru í 2017 fiskaður við felagskvotum við hámarki.
Av tí, at samgongan hevur avgjørt, at fiskidagaskipanin hjá trolarum og línuskipum ikki verður broytt til kvotur fyrr enn í 2019, ber ikki til at gera upp nakra heildarkvotu í 2018, tí ongin heildarkvota verður eftir grein 10, stk. 1, pkt. 1. Tí er eftir okkara meting ikki møguligt at seta skipanina við anti-trust í verk í 2018. Samsvarandi hesum mæla vit til, at ásetingarnar um anti-trust verða útsettar, og ikki koma í gildi, fyrr enn heimaflotin fer frá fiskidøgum til kvotur.
Skuldi tað hent, at anti-trust reglurnar kortini verða framdar, so eigur Vinnunevndin at biðja Fiskimálaráðið um dokumentatión fyri, hvussu henda áseting fer at raka teir stóru rættindahavararnar. Tað ber ikki til at samtykkja hetta uppskotið, uttan at kenna ásetingarnar um, hvussu ræðisluturin verður roknaður.
Neyðugt at kenna ásetingarnar av toskajavnvirðinum
Fyri at kunna rokna út, hvussu rættindahavarar verða raktir av anti-trust mørkunum, er neyðugt at kenna toskajavnvirðini. Í lógaruppskotinum er ásett, at landsstýrismaðurin í kunngerð skal áseta toskajavnvirðið fyri eitt ár í senn.
Í fyrra lógaruppskotinum, ið varð lagt fyri løgtingið í mai mánaði, varð upplýst í viðmerkingunum, at toskajavnvirðið skuldi ásetast eftir søguligu tølunum seinastu fimm árini. Henda viðmerkingin er tikin burtur, og nú stendur tað landsstýrismanninum frítt at avgera, hvat grundarlagið skal verða undir útrokningini av toskajavnvirðinum.
Í viðmerkingunum til grein 10, stk. 5 verður sagt, at ”mett verður, at tað ikki er skynsamt at seta inn neyvt, hvat fyri áramál skal brúkast. Grundin er, at slík áseting kann vera ov bindandi og leggur ikki upp fyri, at marknaðarprísir og avreiðingarprísir í summum førum kunnu sveiggja rættiliga nógv millum ár og innan stutt tíðarskeið.”
Ongin dokumentatión er fyri hesum pástandi. Vinnunevndin eigur at biðja Fiskimálaráðið um at greina henda pástand.
Verður toskavirðið gjørt upp í 5-ára skeiðnum frá 2012 til 2016 eftir tølunum hjá Vørn, og eginkvoturnar hjá størsta samtakinum í Nótaskipum í 2017 - gjørdar upp eftir nýskipanaruppskotinum - settar inn í roknistykkið fyri hesi árini, so eru størstu sveiggini +/- 1,5% í mun til meðaltalið fyri hesi fimm árini. Tí hava sveiggini í prísum ikki so stóra ávirkan.
Sveiggini í kvotunum hava hinvegin stóra ávirkan. Verða eginkvoturnar hjá sama samtaki í 2016 og 2017 roknaðar sum partur av samlaða toskajavnvirðinum, so er parturin í 13,18% í 2016 og 18,35% í 2017 – ein munur upp á 5,17%
Sum uppskoti er orðað í dag, kann ein rættindahavari vaksa, um teir hann eitt ár undir teimum 17,5%. Fer eitt av samtøkunum at sveiggja ávikavist undir og yvir hámarkinum frá einum ári til annað, verður skipanin fløkt.
Tað er somuleiðis av týdningi, at rættur toskaprísur verður brúktur. Eftir uppskotinum skulu skrásetingarnar hjá Vørn av avreiðingunum brúkast, tá toskajavnvirðið skal ásetast.
Tann stóri trupuleikin er, at í skrásetingini hjá Vørn er toskurin úr russiskum og norskum sjógvi skrásettur sum flak ella heilfryst, ið hevur ein munandi hægri prís, enn meðal avreiðingarprísurin.
Tí er neyðugt at tillaga roknistykkið samsvarandi hesum. Eitt kilo av flaki svarar til 2,6 kg av rundum fiski, og eitt kilo av heilfrystum svarar til 1,5 kg. av rundum fiski.
Verður toskaprísurin í 2016 í okkara roknistykki rættaður fyri hesi viðurskifti, hækkar samlaða talið av ekvivalentum úr 123 tús. upp í 180 tús. Vit duga kortini ikki at meta um, hvønn týdning hetta hevur, tí við einum lægri toskaprísi hækkar toskajavnvirið fyri onnur fiskasløg.
Hesi viðurskifti eru avgerandi fyri framtíðina hjá teimum størstu reiðaríunum. Tí eigur at verða ásett í lógini, hvussu toskajavnvirðið verður roknað, og somuleiðis eigur lógin at taka hædd fyri teimum stóru broytingunum í uppisjóvarkvotunum frá einum ári til annað.
Eftir okkara meting er vert at umhugsa bert at hava eitt hámark fyri, hvussu stóran part ein rættindahavari kann hava av einum fiskiskapi.
Verður lógin samtykt, hava samtøkini brúk fyri at kunna rokna sín samlaða ræðislut út longu nú, so tey kunnu taka støðu til eitt nú at gevast í pørtum av flotanum, har virksemið gevur hall.
Rættindini hjá verandi aktørum lógartryggjað
Í grein 13, stk. 1 er ásett, at verandi rættindahavarar varðveita síni rættindi av tí partinum, ið ikki verður seldur á uppboðssølu. Vit lesa hesa grein og viðmerkingarnar soleiðis, at innanhýsis býtið av kvotunum av svartkjafti, makreli og norðhavssild, sum hevur verið millum limirnar í Nótaskipum, verður varðveitt, men lógargreinin veitir ikki trygd fyri, at tað ikki verður tikið burtur av partinum hjá nótaskipunum og latið øðrum.
Lógargreinin eigur at tryggja, at landsstýrismaðurin ikki hevur heimild til at taka frá einum bólki og lata til aðrar bólkar í mun til verandi býti.
Í lógaruppskotinum er ásett, at verandi loyvir hava eina gildistíð upp á 8 ár. Í grein 21, stk 1 er tó ásett, at “á hvørjum ári leggur landsstýrismaðurin uppskot fyri løgtingið, um gildistíðin á rættindum skal leingjast við einum ári”. Sostatt kann landsstýrismaðurin av sínum eintingum gera av, um farast skal undir eina niðurlaging av 8 ára loyvistíðini.
Hetta er ikki nøktandi. Eftir grein 21, stk 2, skal landsstýrismaðurin á hvørjum ári innan 1. oktober leggja fyri løgtingið frágreiðing um støðuna í fyrisitingini av sjófeingi.
Nótaskip mæla til, at grein 21 verður orðað soleiðis, at løgtingið á hvørjum ári skal taka støðu til at framleingja loyvini við einum ári, ella um ein niðurlaðing av loyvistíðini skal byrja. Hetta forðar fyri, at landsstýrismaðurin við passiviteti kann gera av at niðurlaga loyvistíðina.
Lógin um tilfeingisgjald má viðgerast samstsundis
Landsstýrismaðurin fer seinni í ár at leggja fyri tingið uppskot um tilfeingisgjald. Tað ber ikki til at meta um avleiðingarnar av lógini um nýskipan, uttan at kenna, hvussu landsstýrismaðurin ætlar at skipa tilfeingisgjaldið. Tí er tað eftir okkara meting ein avgjørd fyritreyt, at Vinnunevndin viðger uppskotið um tilfeingisgjald saman við lógini um umsiting av tilfeingi.
Í grein 13, stk. 4 verður ásett, at rættindahavararnir skulu rinda tilfeingisgjald samsvarandi tilfeingisrentuni. Í viðmerkingunum verður sagt, at tað skal vera samsvarandi veruligu tilfeingisrentuni. Okkum kunnugt, er ongin kend løgfrøðislig definitión av veruligu tilfeingisrentuni.
Tað finst ein útrokning - ið helst er gjørd í Fiskimálaráðnum - sum ger sonevndu veruliga tilfeingisrentuna í fiskivinnuni í 2015 upp til eina slaka milliard krónur. Sama roknistykki vísir, at hetta árið var samlaða avlopið hjá øllum flotanum eftir skatt 306 mió. kr., so tað er ein góður spurningur, hvussu tilfeingisrentan kann verða eina milliard.
Henda óveruliga tilfeingisrentan kemur frá tveimum keldum. Onnur er, at teir, ið hava roknað, hava sum fyritreyt, at ein normalløn í fiskivinnuni er 400 tús. kr. Eftir verandi sáttmála millum Føroya Reiðarafelag og manningarfeløgini svarar hetta til, at tann sonevndi normali manningarparturin við einum nótaskipi er 260 tús. kr. um árið, um roknað verður við, at verandi yvirmannapartar lutfalsliga verða varðveittir.
Hetta er ein dreymamynd, sum er púra órealistiskt. Við hesum manningarpørtum, hevði allur flotin ligið við brestin. Hýrurnar við føroyskum fiskiskipum er ein spurningur um samráðingar millum partarnar á arbeiðsmarknaðinum, og vit rokna ikki við, at løgtingið fer at seta hesa dreymamyndina í verk við lóg.
Hin stóra keldan til tilfeingisrentuna er yvirnormalur profittur. Roknað verður við, at normalur profittur er 6%, og tað er ikki nóg mikið til at flotin kann verða endurnýggjaður. Í útrokningini av tilfeingisrentuni upp á eina milliard í 2015 stava 652 mió kr. frá yvirnormalum lønum og 215 mió. kr. frá yvirnormalum profitt.
Hesi boð eru farin víða um lond, og eru eisini komin danska tjóðbankanum fyri oyra. Í greiningini av føroyska búskapinum í september í ár staðfestir tjóðbankin, at “fiskeriet havde i 2015 betydelige overnormale profitter i omegnen af 1 mia. kr. årligt”. Høvdu búskaparfrøðingarnir í tjóðbankanum kent fyitreytirnar fyri útrokningini, høvdu teir neyvan tikið hetta við í greiningina.
Tað er ein stórur trupulleiki, at man hevur givið almenninginum fatan av, at tilfeingisrentan í fiskivinnuni er eina milliard um árið. Tí hetta er púra veruleikafjart.
Framtíðar hámarkið eigur at verða tikið burtur
Í grein 15 er ásett eitt framtíðar kvotuhámark í tonsum fyri svartkjaft, makrel og norðhavssild. Í fyrra uppskotinum var hetta hámark kvoturnar í 2018, og hetta er ein bati.
Nótaskip halda tó framvegis, at tað er óneyðugt at gera skipanina meira fløkta, enn neyðugt. Tí eigur hetta hámarkið at verða tikið burtur, so heildarkvotan til eina og hvørja tíð verður býtt við føstum prosentpørtum millum uppboðssølu og verandi rættindahavarar.
Taka framvegis ikki undir við uppboðssølu
Eftir uppskotinum skulu 25% av heildarkvotunum seljast á uppboði, og kvotur, sum fara upp um mørkini í grein 15, stk. 1, skulu seljast sum uppboðsárskvotur.
Nótaskip halda framvegis ikki, at uppboðssøla er ein brúkiligur háttur til at útluta kvotur. Vit halda, at royndirnar, sum higartil eru gjørdar við uppboðssølu, prógva hetta. Taka vit makrel sum dømi, so er hann á øllum uppboðssølunum seldur fyri meira enn tríggjar krónur fyri kilo. Í byrjanini av vertíðini hevur avreiðingarprísurin verið umleið 4,25 kr. kg., og meðal avreiðingarprísurin hevur ongantíð verið omanfyri 6,00 kr. kg. Ein uppboðssøluprísur upp á meira enn tríggjar kr. fyri kilo, gevur ikki avlop í rakstrinum, men heldur sannlíkt eitt hall. Eftir øllum at døma virka uppsølur á henda hátt.
Í grein 19, stk. 2 er ásett, at landsstýrismaðurin skal gera av, hvussu stórir partar av uppboðssølukvotunum skulu lutast út sum langtíðar rættindi, meðallong rættindi ella stuttíðar rættindini. Avgerandi fyri hvussu skipanin fer at virka, er samansetingin av hesum trimum møguleikunum. Tí eigur hetta at verða ásett í lógini, og Fiskimálaráðið eigur at dokumentera, hvussu býtið millum hesi trý loyvissløgini fer at virka yvir tíð.
Samanumtikið halda vit, at skal uppboðssøla setast í verk, so eigur at verða farið varisligari fram. T.d. kundi verið byrjað við at selja nøkur fá prosent á uppboði. Ongin onnur fiskivinnutjóð hevur eina tílíka uppboðssøluskipan, og tí er tað at taka ein alt ov stóran samfelagsligan váða, at byrja við at selja ein so stóran part av kvotunum á uppboði.
Skipanin við menningarkvotum eigur at verða lógarfest
Í nýggja uppskotinum er í grein 60, stk. 1 ásett, at parturin, ið kann setast av til menningarkvotur, kann verða upp í 7% í mun til 5% í fyrra uppskotinum. Harumframt er í stk. 2 ásett, at upp til 20% av norðhavssildini kann lutast út sum menningarkvotur í 2018. Hesa áseting skilja vit als ikki.
Landsstýrismaðurin skal áseta nærri reglur um mannagongdir og treytir í sambandi við útluting av menningarkvotum. Vit halda, at skal ein so stórur partur av fiskatilfeinginum lutast út sum menningarkvotur, so eigur skipanin at verða lógarfest.
Vit hava í nøkur ár havt eina skipan við vinnuligum fiskiroyndum. Vit duga ikki at síggja, at hesar kvotur hava givið okkum nýggja vitan av týdningi um uppisjóvarvinnuna.
Samamumtikið halda vit eisini, at skal farast undir eina skipan við menningarkvotum, so átti prosentparturin at verið munandi minni.
Somu reglur fyri samtøk um avhending av kvotum
Í grein 42 stk. 3 er ásett, at upp til 20% av egnum kvotuparti kunnu avhendast, uttan at hetta verður boðið út á uppboðssølu. Tað er ein bati, at prosentparturin er hækkaður við 5% í mun til fyrra uppskotið.
Í grein 42, stk. 4 er ásett, at henda avmarking ikki er galdandi, um talan er um avhending millum skip hjá sama felag.
Í samtøkunum, sum eru limir í Nótaskipum og reka skip í dótturfeløgum við 100% ognarluti, er vanligt at flyta kvotur millum skipini í samtakinum, við tí endamálið at gera raskturin so lønsaman, sum gjørligt. Ásetingin í hesi grein eigur at verða víðkað til eisini at fevna um avhending millum skip í sama samtaki.
Veiddur fiskur eigur ikki at fara á uppboðssølu
Í grein 50 í uppskotinum er ásett, at 25% av allari veiðu skal bjóðast út um góðkenda uppboðssølu. Vit halda, at tað er óheppið, at hesin parturin er hækkaður við 5% í mun til fyrra uppskotið.
Tað hevur víst seg, at tað ber til at fáa fiskaframleiðslu á landi at bera til við eini ávísari vertikalari integratión millum virkir og skip.
Sum uppskotið fyriliggur nú, so verða tilsamans 43% av veiðuni fevnd av uppboðssølu av loyvum og uppboðssølu av veiddum fiski. Hetta fer at avmarkað møguleikarnar fyri integratión millum virkir og skip, og fer í stóran mun at gera tað ómøguligt hjá útflytarum at gera binandi avtalur við útlendskar keyparar.
Í grein 50, stk. 2 er ásett, at landstýrismaðurin setur nærri reglur um, hvørji fiskasløg og fiskaúrdráttir eru fevnd av kravinum, og hvussu og nær hendan veiða og søla verður gjørd upp.
Við hesum ásetingum er virkisgrundarlagið hjá Norðborg og Christian í Grótinum hótt. Hetta tí at bæði skipini eru vertikalt integreraðar eindir. Bæði skipin framleiða virðisøktar vørur, sum eru rættaðar beint til keypara í øðrum londum. Um frælsi at selja hesar virðisøktu vørur verður skert, dettur grundarlagið niðurfyri.
Tað gevur heldur ikki meining, at bjóða hesar vørur út á einum marknaði í Føroyum, við tað at eingin víðarigóðsking fer fram her. Tískil vilja vit staðiliga mæla til, at verandi rættur, at fiska, framleiða og selja hesar vørur verður staðfestur í lógini, og ikki liggur í hondini hjá landstýrismanninum at gera av.
Tað vil bert skapa eina óvissu. Norðborg og Christian í Grótinum hava góðska vørur umborð í føroyskum, altjóða, íslenskum, norskum og EU sjógvi seinastu 17 árini, og selt og marknaðarført beinleiðis í nógvum ymiskum londum. Hetta má og skal framhaldandi verða ein sjálvfylgja, um vit skulu halda somu kós.
Samanumtikið
Sum ført fram omanfyri er fremsta tilmælið hjá Nótaskipum, at verandi fiskivinnuskipan eigur at verða longd, so stundir verða at gera eina fullfíggjaða og burðardygga skipan. Nótaskip halda, at tað eigur at verða gjørd ein breiðari politisk semja um eina nýggja fiskivinnuskipan. Nótaskip halda, at lógaruppskotið gevur landsstýrismanninum ov víðar heimildir til at skipa framtíðar fiskivinnupolitikkin. Er ætlanin at fremja hetta uppskotið, eigur landsstýrismaðurin at leggja fram neyvari útgreiningar av avleiðingunum á teimum ymsu økjunum.
Vinarliga
Felagið Nótaskip
Jógvan Jespersen, stjóri


text:
Í 2006 fór Dimmalætting undir ein nýggjan hósdagstátt. Í snøgt uppsettum greinum sluppu fýra ungar kvinnur, Gunn Reinert, Tóta Árnadóttir, Súsanna Sondum og Edna Mørkøre, at blogga. Eitt spennandi átak, sum gav blogginum eina kvinnuliga hevd, so tær vórðu nevndar bloggur.
Prentaðu bloggurnar, sum síðani komu í sama blaði, vóru persónligar og eisini partapolitiskar upp undir løgtingsvalið 2008. Og nú lýsir ungdómsblaðið Mess við skiftandi fólkum, sum blogga um mangt og hvat, og í vetur hevur Durita Holm bloggað í Punktum.fo
Í Føroyum verður bloggað á pappír, sum verður prentað og selt kring landið. Og tað er jú ikki bannað at selja pappír, sum Øssur Winthereig einferð segði. Um dagarnar spurdi eg Heina Gaard, hvar bloggurin hjá Duritu, hann vísti til, var. - Hann er á síðu trý í Punktum.fo og á heimasíðuni hjá Dimmu http://www.dimma.fo/, var svarið. Altso ein bloggur á pappíri og ikki á egnum netstaði, sum siður er.
Tí havi eg grundað yvir, um tað at blogga er ein nýggjur máti at skriva føroyskt uppá? At konversera við privatum talumáli um gerandis viðurskifti í almenna rúminum? Eru vit í Føroyum kanska so skjót at taka við nýggjari tøkni og nýggjum samskiftisháttum, at vit sum ongan ting kunnu lata tað at blogga renna saman við gomlu skriftligu hevdini og so bara seta ein blogg á pappír?
Sjálvur havi eg bloggað í mong ár og havi altíð hildið at tað er knýtt at einum navns nevndum bloggi, einum web-loggi, sum er eitt slag av almennari dagbók, úti í tykisheimi. Men aldri á pappíri.
Seinastu árini hevur Dimma tó dyrkað blogguna og gjørt hana til ein serligan stíl, hóast samskiftishátturin sum nevnt er gamalkendur á avíspappíri, sum er til sølu.
Hyggja vit at stílinum, sjálvum tí skriftliga innihaldinum, so er torført at meta um, hvør hann er og hví hann skal takast av netinum og setast á pappír. Kann vera at redaksjónin hevur mett stílin so kollveltandi, at hann kann selja eitt trongt blað á ein nýggjan hátt, tí bloggurnar, sum leggja lítið í syntaks og rættlestur, kunnu vera frekar, men eisini djúpt nalvapilkandi, sum aftur appelerar til tað fjalda, sum bert fá siga nakað um í almenna rúminum. Tá kunnu bloggurnar gerast lokkandi sum fornisku sirenurnar, ið fáa harðbalnastu sjómenn at renna upp í turt.
Meðan einstakir tekstir eru, ið beint fram eru list, fer mesti parturin tann vegin, sum skrellispannini stendur. Tykisheimur og pappírsprent hava hvør sína missjón. Og eg fái ilt fyri hjartað, tá talgildur tekstur verður skrellispannin hjá pappírsútgávuni.
Mín útlegging er at Pappírsdimma hevur misskilt tað at blogga og vil, nú tað er uppi í tíðini, peppa ivasamar greinar upp við at kalla tær ein blogg. ‘Margreta bloggar’, tað ljóðar meiri spennandi enn Margreta skrivar úr kongshúsinum, ella Margreta skrivar dagbók, ella Margreta hugleiðir...Margreta bloggar er meiri ektað, inniligt og líkatil. Og kanska beint av seingjakantinum í kongaligu gemakkunum, sum í søguliga frekku Jolly lýsingini hjá Føroya Bjór í 1999.
Hinvegin – kunnu bloggar og tað at blogga gera tað lættari hjá vanligum fólki at skriva og siga sína hjartans meining í einum so avmarkaðum og afturlatnum málsøki sum okkara, so er tað bara gott og kann ikki verða annað enn uppbyggiligt. Tí tá dagar úr tykisheimi ein nýggjur, fólksligur og meiri beint fram máti at skriva uppá. Sum at stoyta av eplunum.


text:
Listarligar várvónir/
Føroyski myndlistaveturin og -várið síggja heilt spennandi út. Fríggjadagin komandi (22.jan) klokkan 16-18 letur upp ein heiðursframsýning við grafikki hjá Torbirni Olsen í Steinprenti í sambandi við, at hann fyllir 60 ár tann dagin. Øll eru vælkomin at síggja framsýningina og at heilsa uppá føðingardagsbarnið, sum verður til staðar. Júst eitt ár er liðið síðani Torbjørn Olsen fekk týdningarmestu viðurkenningina frá almennu Føroyum, Mentanarvirðisløn Landsins sum tøkk fyri útint listarligt avrik á høgum stigi.
Fríggjadagin 12.februar klokkan 16 letur upp ein afturlítandi framsýning við myndum hjá Zachariasi Heinesen í Listaskálanum og sunnudagin 21.februar og 15.apríl klokkan 16 verður høvi at uppliva listamannin í samrøðu við ávikavist Nils Ohrt og Solveig H.Olsen. Afturat tekning, vatnlitamáling, grafiskum myndum og prýðisuppgávum, hevur oljumálningurin sítt týdningarmikla pláss í framleiðslu Zachariasar. Hansara kendu kompositiónir við hálvabstraktum geometriseraðum náttúru- og bygdalýsingum hava myndað skúla innan føroysku myndlistina, so nógv sum tað nú ber til at tosa um skúla í einum listaskúlaleysum landi. Myndevnið, ið støðugt upptekur Zacharias Heinesen, er bygdin við havið. Huglagið tykist ljóst og bygnaðurin er luftalsliga einfaldur. Umráðandi innihaldsliga sæð tykist mótsetningurin millum stórt og smátt, millum ta stórbæru náttúruna og tey evarska smáu húsini. Hóast Zacharias Heinesen á sama hátt og impressionistarnir í 1870´unum í París fæst við at skráseta náttúruna undir skiftandi ljósviðurskiftum, er eyðvitað munur millum tær naturalistisku og objektivt hugsaðu myndirnar hjá impressionistunum og so flatumálaríið hjá føroyska listamanninum, ið m.a. er íblást av klassiskum modernistum sum Cézanne, Matisse og Picasso. Hóast hansara myndir eru figurativar náttúrulýsingar við konkretum heitum (t.e. t.d. ávís staðar- og bygdanøvn), eru tær rættiliga abstraktar. Landslagsmyndevnið verður nýtt sum eitt høvi til at mála litir á eina flatu eftir einari ávísari skipan. Ofta eru grundlitirnir umboðaðir; gulir og reyðir litblettir festa í bláar og grønligar flatur, sum eru uppbygdar í fleiri litløgum. Nógv ár eru síðan síðstu serframsýning hjá okkara myndlistarliga nestor í Listasavni Føroya, og eg gleði meg stórliga til hesa framsýningina.
Sama má sigast um framsýningina, sum letur upp í Norðurlandahúsinum sum partar av sonevnda Land í Eygsjón – Áfram Ísland átakinum. Tað er ein framsýning hjá listakvinnuni Heklu Dögg Jónsdóttir, ið ljóðar sera spennandi. Íslendska listakvinnan ger samvirknar samansetingar, bólkar ella flokkar lutir, sum hava eitthvørt samband og sum saman skapa dialog millum ljóðskulpturar og video. Hennara verkætlanir hava fevnt um fýrverk gjørt úr ljóðkvæmum katodaljósum, ein frystan hyl mitt um summarið, pop-up-igloir, ynskibrunnar og gandakynstur. Hon er útbúgvin frá lærda listaháskúlanum í Íslandi í 1994 og hevur harumframt lisið á Städelschule Frankfurt í Týsklandi, California Institute of the Arts í Los Angeles og Skowhegan School of Painting and Sculpture í Maine, USA. Síðan 1999 hevur hon sýnt fram síni verk um allan heim. Hon hevur samskipað óteljandi framsýningar og starvast í løtuni sum professori á lærda listaháskúlanum í Íslandi.
Eg gleði meg ikki minni til serframsýningina hjá Anker Mortensen í Listaskálanum nú fimm ár eru síðani seinastu serframsýningina hjá listamanninum, sum var í Listahøllini á Skipasmiðjuni MEST. Framsýningin hjá Anker Mortensen letur upp aftan á Várframsýningina í Listasvaninum, eg veit ikki hvat verður á skránni, men eg ynski mær eina ótraditionella, villa samtíðarlistaframsýning við góðari list.
Tá Anker Mortensen á fyrsta sinni skuldi sýna fram í gallarínum hjá Jørgen Trap-Jensen í 2002 var tað við viðmæli frá sjálvum Ingálvi av Reyni á innbjóðingarkortinum og hóast Anker tá tóktist at vera væl meira radikalur og progressivur, er lítið at ivast í, at hann kennir seg skyldan við djarva og sjálvkritiska vegaran á Lützenstrøð, sum málaði bestu verk síni á ellisárum. Eg havi goymt gamla innbjóðingarkortið frá Galleri Trap, har Ingálvur av Reyni hevur skrivað: "Med få, ofte meget beskedne midler siger Anker Mortensen betydelig mere end vi andre gør med store armbevægelser. Hans rene maleri åbenbarer for os meget mere end det vi ved først blik får øje på."- Talan er als ikki um skyldskap av tí slagnum, sum vit kenna alt ov væl, har tann yngri listamaðurin dúvar uppá at herma eftir teimum listarligu frambrotunum, sum eldri listamaðurin hevur framt. Nei, Anker er væl meira sjálvstøðugur listamaður enn sum so og kundi ikki droymt um at hermt eftir hvørki einum ella øðrum uttan kanska bara eitt lítið sindur eftir Viderø, Tarkovsky og Regin Dahl og tað bert tá tað kemur til klædna-,skegg- og sangstíl. Hansara serstaki klædnastílur við serligum tokka til floyalsbuksur hevur í mong ár gingið beinleiðis í móti galdandi mótamyndini, men skal als ikki fatast sum vantandi forfeingiligheit ella líkasæla. Anker Mortensen er beint tvørturímóti fullborin estetikari og í øllum tí hann ger, er ein egin vøkur poesi, sum er estetisk, men sum eisini er asketisk av lyndi. Skyldskapurin við Ingálv av Reyni er andaligur og snýr seg um sjálvt lyndislagið hjá abstraktiónini. Eg minnist enn fyrstu ferð, eg legði merki til hetta serstaka lyndið. Tað var á Ólavsøkuframsýningini í 1996, tá myndin "Vøtn, hyljar og varðar uppi á Reynsmúlalág" hekk so ovarlaga sum hevði hon sjálv otað seg upp eftir vegginum av berum vektloysi. Hansara myndir vóru tær mest ótraditionellu á framsýningini tað árið og eg minnist, at onkrir framsýningargestir ikki skiltu estetikkin, men hildu hetta vera eitt dømi uppá nýggju klæði keisarans; ljót, skeivt skrødd pappírspetti, klistrað á papp og nakrar skeivar pennastrikur - so ófantaligar, at eitt seks ára gamalt barn hevði gjørt tær beinari. Tey, ið hava roynt tað, vita at tað í grundini als ikki er lætt at gera tílíkar skeivar strikur, sum er skeivar uppá tann náttúrliga, spontana mátan.
Anker Mortensen hevur yvirhøvur verið óvanliga leitandi og opin í mun til hvat vit hava verið von við innan føroyska list. Læruárini í Danmark og Polen og tíðin aftaná vóru merkt av eksperimentum og tilfarsgransking, har hann skræddi, klipti og teknaði við blekki, blýanti og oljukriti uppá alt slag av pappírið, sum ofta var límað á eitt størri pappír. Tað hvíta tíðarskeiðið var í hæddini, tá hann saman við listamonnunum Bjarne Werner Sørensen og Tóroddi Poulsen hevði framsýningina Corda Atlantica í Keypmannahavn. Á hesi poetisku framsýningini hekk ein røð av hvítum myndum, sum vórðu nevndar ikonir og sum góvu eina ábending um hvussu stóran týdning, tað andaliga hevði og enn hevur í hansara verkum, ið ofta innihalda afturminningar til eitt sakleyst og gandað barndómsunivers uttan rationel ella realistisk mørk. Tó at vit sum áskoðarar onkuntíð kennast við ímyndandi liðir í myndunum, er myndamálið grundleggjandi abstrakt. Miðað verður eftir at lýsa ein innara, andaligan veruleika. Íblásturin til verkini stavar frá minnum, sansaligum upplivingum í náttúruni av vindi og sól ella fuglasangi og frá bókmentum, frá yrkingum og aðrari myndlist. Hann byggir málningarnir upp av tjúkkum, kompaktum løgum av máling og av tunnum litfarrum, sum hevur við sær, at myndirnar ofta tykjast hava stóra og rúmliga dýpd. Rúmdin kann vera hvít, blá, ljósareyð ella svørt og í hesum myndarúmi, sum í seinastuni eisini ofta hevur verið grátt, sveima ymsir lutir, skap, symbol, tekin og formar, ið á poetiskan, abstraktan hátt røra okkum inn á sálina.


text:
Teitur væl móttikin í New York/
Teitur Lassen og Nico Muhly høvdu útgávukonsert í (le) poisson rouge í New York í gjárkvøldið og móttøkan tykist hava verið góð. Tað er ikki hvør sum helst, sum fær góða umrøðu í miðlum sum New York Times, The Atlantic og Evening Standard og Teitur er ovfarin og fegin um móttøkuna og um, at konsertin varð spæld fyri fullum húsum
Ummælarin í thelineofbestfit.com, Sam Cleeve skrivar m.a. at “Muhly og Teitur hava funnið nakrar óslípaðar diamantar í teimum fjaldu perspektivunum og forvitnu lýsingunum av gerandisdegnum, sum eru í útgávuni Confessions. Og røddin hjá Teiti, sum er merkt av onkrum útsettum og inniligum, er fyrimyndarlig til tess at sýna teir. Við høviskliga tónleikaligum dugnasemi hjá Holland Baroque er Confessions ein pláta við botnleysari sjarmu” skrivar Cleeve. Tað tykist sum hava vit gott í væntu í Confessions.


text:
Sunnudagin 4. mars byrjar Karavella Marionett-Teatur sína áður vegna verkfall útsettu Suðuroyarferð. Tann 4. mars kl. 16 verður almenn sýning á Seglloftinum. Mánadagin og týsdagin verða sýningar fyri dagstovnum, eisini á Seglloftinum og mikudagin verður Revurin við silkiturriklæðinum spældur fyri dagstovnum í Vági. Hósdagin verður sýning í Hvalbia skúla fyri… les meira…. →
Her eru so teir leikararnir, vit higatil hava til leikin “Revurin í silkiturriklæðinum”. Enn væntar okkum leikaran til høvuðsleiklutin, yngsta systurin og tveir smáar leiklutir sum mús og eitthvørt vandamikið kettudjór. – Og sum tit síggja, so væntar fleiri av leikarunum enn… les meira…. →
Nýggjasti leikarin er Ulf Boman, ein tilkomin maður, væl bygdur og sterkur. Ein lítlan ølbúk hevur hann, men hvat, tað hava flestu rættu menn……. Ulf leikar vaktarmaður í “Revurin við silkiturriklæðinum”. Ein heilt lítil leiklutur, men sigur hann tryggur: “Har eru ongir smáir leiklutir, bara smáir leikarar!” Ulf er helst… les meira…. →
Hermia er tann fimti leikarin. Hon er úr hvítum leiri eins og Massimo. Hon er stutt síðani mála, og enn ikki sett heilt saman. Hon hevur heldur ikki fingið hár, men tað verður sami reyði litur sum hjá Dehliu. Tær eru eisini systkinabørn, av írskum uppruna. Hon spælir elsta seymikonudóttirin… les meira…. →
Aftaná Vilmu Myska varð Massimo D’Angeli gjørdur. Hann er ein, ið helst skal kunna leika hetjuleiklutir og líknandi. ì “Revinum við silkiturriklæðinum” fer hann at leika prinsurin. Tað er ein lítil leiklutur, men Massimo var kortini glaður um tilboðið. Hann er helst ættaður úr Italia, men hann er heldur loyndarfullur… les meira…. →
Vilma Myska var tann triðja at koma í leikhópin. Hon var vælnøgd við at sleppa at spæla leiklutin hjá drotningini í “Revurin við silkiturriklæðinum”, helt at hann hóskaði stak væl til hennara.Tað skal eisini sigast, at tað er ofta ringt hjá eldri, hildligum damum at fáa høvuðsleiklutir. Vilma hevur røtur… les meira…. →
Næsti leikarin í truppinum er Dahlia Flynn. Hon er ung og rættiliga avgjørd dama. Í Revinum við silkiturriklæðinum hevur hon leiklutin sum miðlingasysturin. Her eru myndir av henni frá byrjan til nú, hon bara manglar bondini:
So er tíð at byrja at presentera leikararnar. Tann fyrsti leikarin í truppinum er gamli Oktavian Raz. Ongin veit rættliga hvaðani hann er ættaður, men hann er gamal í garðin á einum leikpalli, tað er vist.Tað er hann sum fer at spæla leiklutin sum “Tann óndi Trøllmaðurin” í leikinum “Revurin… les meira…. →


text:
Hetta eru egentliga gomul tíðindi, sum Ekstra Bladet tekur upp nú: Mark Regan fer frá eftir OL í Beijing í summar, og danska svimjisambandið leitar tí eftir nýggjum landsliðsvenjara, ið helst skal verða funnin áðrenn OL.
Tag: landslið
Jón og Petur Heðin fyribils landsliðsvenjarar
Sum tit eisini nú kunnu lesa í viðmerkingunum til tíðindini um at landsliðsvenjarin er farin frá, so hevur Svimjisambandið sett teir báðar Petur Heðin á Fløtti og Jón Bjarnason til fyribils at taka sær av landsliðnum, “til onnur loysn er funnin”.
Landsliðsvenjarin er í barnsburðarfarloyvi
Gevið gætur at hetta ikki eru offisell svimjisambandstíðindi; men tað skuldi verið púra vist at landsliðsvenjarin Brian Marshall í løtuni er í barnsburðarfarloyvi, í umleið eitt ár. Havi spurgt meg rættiliga væl fyri, og skilji á lagnum at hetta hevur verið galdandi síðani einaferð stutt áðrenn landsliðsvenjingarleguna í Íslandi í januar.
Hetta er sjálvsagt ein ógvuliga óheppin støða, við tað at landsliðið harvið er meira ella minni í venjaraloysi komandi árið. Kristian Martin Joensen er gott nokk til taks sum hjálparvenjari hjá landsliðsvenjaranum, men stóri spurningurin er nokk mest um Svimjisambandið hevur ráð at uppstiga hann til landsliðsvenjara, ella at seta ein annan í fyribils landsliðsvenjarastarv, meðan Marshall er burturstaddur.
Orsakið meg fyri at koma við sovorðnum ‘hálvum’ tíðindum, men SSF hevur týðiligvís havt ein trupulleika við at halda sína heimasíðu og okkum áhugaði ajour við tí sum fyriferst í svimjisambandshøpi, síðani Helgi á Fløtti fór úr starvsnevndini í heyst. Mær dámar ikki at renna við slatri, men hinvegin er tað væl heldur ikki rætt at lata verða við at viðgera evni, bara tí at eingin almenn tíðindi koma frá sambandinum.


text:
Steinar Patursson
23.04.2017 - 17:49
Ítróttur > Ítróttur > Fótbóltur
Neyðugt varð við longdari leiktíð, áðrenn Arsenal í kvøld kundi spæla seg víðari til finaluna í enska FA Cup.
Arsenal og Manchester City hittust á Wembley til hálvfinaluna, og tað var Manchester City, ið fyrst legði seg á odda. Eitt Arsenal álop endaði við skjótálopi til City. Arsenal verjan lá og snorksvav, og Monreal hevði yvirhøvur ikki eyga við Sergio Aguero, ið varð spældur leysur aftan fyri alla Arsenal verjuna. Aguero dróg Cech út úr Arsenal málinum og við tonni legði hann bóltin framvið Cech til 1-0.
Arsenal ressaðist av at koma afturum, og bert lítla løtu seinni fekk Monreal bøtt fyri feilin hjá sær, tá hann spurtaði inn í City teigin og setti fótin á eitt innlegg, ið fór beint í mál.
Tá 90 minuttir vóru spældir stóð sostatt 1-1, og neyðugt varð við longdari leiktíð. Tá 101 minuttir vóru spældir átti Arsenal fríspark í vinstru síðu uttan fyri City brotsteigin. Bólturin varð lyftur inn í teigin, har eingin rættiliga fekk tamarhald á bóltinum. Bólturin endaði síðani fyri føturnar hjá Sanchez, ið prikaði bóltin í málið til endaligu støðuna 2-1.
Arsenal skal sostatt møta Chelsea í finaluni, ið verður spæld 27. mei.


text:
Ingi Samuelsen
03.01.2018 - 09:29
Komandi presturin í danska býnum Brønshøj skal vera til reiðar at víga tvey av sama kyni.
Soleiðis stendur at lesa í eini starvslýsing frá Brønshøj Kirke í Kristelig Dagblad, og orðingin hevur nú skapt kjak, serliga á sokallaða kirkjuliga høgraveinginum í Danmark.
Formaðurin fyri donsku heimamissiónina, Hans-Ole Bækgaard, heldur, at talan er um nakað, ið líkist mismuni, diskriminasjón.
- Tað er týðuligt, at kirkjuráðið ynskir eitt ávíst slag av guðfrøði og boðskapi. Høvdu tey skrivað, at tey ikki ynsktu ein, ið vildi víga fólk av sama kyni, so var eg vísur í, at mótmælini høvdu verið mong, og røddir um diskriminering. Sama má eisini vera galdandi, tá talan er um øvugt fortekn, sigur hann við blaðið.
Eisini rektarin fyri konservativu guðfrøðiútbúgvingina Dansk Bibel-Institut, Børge Haahr Andersen, rópar starvslýsingina ”ógvusliga”.
Tað var í 2012, at tað gjørdist møguligt fyri tveir persónar av sama kyni at giftast í kirkju. Men tað stendur prestunum frítt, um tey vilja fremja slíkar vígslur, skrivar Ritzau.
Orðingin í starvslýsingini hevur verið viðgjørd í kirkjuráðnum, sum tryggjaði seg við at spyrja Keypmannahavnar biskup til ráðs. Og bispurin sá ongan trupulleika í orðingini.
- Eg síggi tað sum ein fyrimun, at tað framgongur í lýsingini frá kirkjuni, hvørjar væntanir kirkjuráðið hevur til prestagerningin. Hetta er sjálvandi eisini galdandi í spurninginum, um presturin ynskir at brúka vígsluritualið fyri tvey av sama kyni, skrivar Peter Skov-Jakobsen, bispur, í telduposti til Kristeligt Dagblad.
Ein kanning, sum TV2 Nyhederne gjørdi í farna mánaði millum prestar í donsku fólkakirkjuni vísti, at 20 prosent av prestunum ikki ynsktu at nýta vígsluritualið fyri tvey av sama kyni.


text:
Prentað í Gratisavísini 01.09.10
Ein seinseinnapart í donskum seinsummarveðri fór eg súkklandi gjøgnum Keypmannahavnargøtur ímóti Halmtorvinum. Á súkkluni hjá mær, sum man hava samlað støv í skjótt eitt ár. Við konsentreraðum eygum og við tunguni stingandi eitt sindur útum tók eg eina ljóskurv fyri og aðra eftir. So stolt.
Næstan til tíðina kom eg til Café Mandela, har eg hevði avtalað eitt møti við mítt offur. Ella jaja. Diskarin og fyriskiparin Afrokid, fyrr kendur sum eitt nú Billy the Kid og Billy Bob, men sum eisini lýður navnið Mike Antony Johannesen úr Skopun. Tann sum líkist unga Michael Jackson.
Mike hevur verið dj á nógvum kendum klubbum og barrum í Danmark og hevur sjálvsagt eisini sett síni merki á Føroyalandi. Hansara tónar fevna um tónleikastílar sum elektro, bassline, disco, techno, dubstep og house, men sjálvur vil hann ikki seta sín stíl í ein bás. “Party music” hevur hann áður tikið til; tónleikur til dansandi fólkið.
– “Heeey Gunn”, ljóðaði tað frá barrdiskinum, tá eg steig innar. Mike var longu klárur at taka ímóti mínum ynski.Uuh lala. Eg vildi gjarna hava ein kopp kaffi. Ein vanlingan. Svartan.
– “Vanligan? Bara? Altso.. Eg KANN gott gera okkurt meira… soleiðis”, segði hann næstan skuffaður. Mátti smílast, men svart kaffi er nokkso Gunn-kaffi.
Vit settust útum caféina, sum var øgiliga hugnalig, faktiskt. Hevði aldrin verið har áður, men har sá út til at henda bæði eitt og annað, m.a. er Mike sjálvur dj har innímillum.
Afrokid
Hvat var tað, sum fekk teg at byrjað hesa leiðina?, spurdi eg hann.
– “Ehm”, byrjaði hann og steðgaði so nøkur sekund og sá út sum hann evalueraði akkurát hvussu langt aftur, hann skuldi fara. “Jú, tað byrjaði nokk frá tá eg enn búði í Føroyum og gekk í Eclipse. Mær dámdi tað bara ikki so væl, og so slett ikki tónleikin. Tað var altíð tað sama, og tað var eisini tað sama sum útvarpið altíð spældi. Eg minnist, at eg oftaði hugsaði at líkasum, hetta kundi man gera betur”
Mike flutti niður og byrjaði at uppdaga nýggjan tónleik og tónleikastílar. Eitt nú var tað franski elektrobólkurin Justice, sum fekk oyruni at vifta, og fór hann á ævintýrferð á teirra myspace-síðu. Harfrá fór hann ígjøgnum allar teirra ‘top friends’ og arbeiddi seg síðan úteftir í eitt univers av inspirerandi elektrorytmum.
– “Ta stóru opinberingina fekk eg til eina konsert við Busy P í Vega í Keypmannahavn. Tað var garvilt, fólkini vóru bara so við uppá tað, róptu gleðisróp og dansaðu av allari orku. Tá var tað, eg fyrstu ferð ordiliga hugsaði at jaa, hetta vil eg, eg vil fáa fólk at dansa soleiðis”.
Síðan tá er nógv vatn runnið í ánna. Mike hevur etablerað seg í danska býarlívinum við sínum víttfevnandi tónleikastílum og hevur spælt á nógvum kendum barrum og dansistøðum. Men hvat er tað besta upplivilsi, hann hevur havt hagartil?
– “Odense”, kom tað beinanvegin úr honum, “Tað var fyrstu ferð eg bleiv bookaður uttanfyri Keypmannahavn. Eg skuldi spæla kl 22-24, og eg kendi ongan ímillum áskoðarnar, so eg væntaði absolut onki. Men so skjótt eg byrjaði at spæla, streymaðu fólk til. Har vóru eini 600 fólk, og øll bara flippaðu út. Fantastiskt. Aftaná komu fólk yvir, heitt útlúgvað og sveittut, og søgdu, at tað hevði verið mega feitt. Tað er tað allarbesta, tað er handan kenslan man hevur, har man bara veit, at man hevur gjørt eitt gott arbeiði”.
Afro-fyriskipari
Afturat tí at vera diskari í býarlívinum stendur Mike eisini aftanfyri fleiri elektronisk tiltøk bæði í Danmark og í Føroyum. Eitt nú tað stóra Horizon síðsta ár við 5 pallum og 16 dj’um og Hello Nasty, sum hevur verið bæði í Føroyingahúsinum og á Skarv.
– “Tað var øgiliga skeg tað kvøldið á Skarv”, smíltist Mike, “Ein løgin blanding av fólki; tey, sum komu fyri tónleikin og so sjálvandi allir stamkundarnar, sum allatíð komu og bóðu okkum ‘spæla ein góðan’.”
Óljóð
Í summar var Mike á tour í Føroyum við sínum Óljóð-projekti, har hann skipaði fyri fleiri elektrotiltøkum í Perluni við góðum diskarum, føroyskum eins og útlendskum, VJ’ing – og ikki bara autogenereraðum winamp paususkermi – og øllum sum tilhoyrir. Men nú – við bakljósins eyga – hvussu heldur maðurin sjálvur, at tiltøkini hava gingist?
– “Mm”, byrjaði hann við einum ivasomum smíli. “Tað kemur an uppá, hvussu man hyggur uppá tað. Sjálvt tiltakið eydnaðist so væl. Fólk hava verið so hjálpsom, Tórshavnar Kommuna og Sirkus t.d. og Perlan var eitt gott stað. Men…”. Hann slurpaði eitt sindur av sínum kremuta café latte og helt so spakuliga á. “Undirtøkan var ikki so góð. Eg haldi ikki at fólk eru ordiliga klár til tað haruppi. Haldi heldur ikki tey ordiliga skilja konseptið við einum slíkum tiltaki. Hví skulu tey gjalda fyri at koma inn har, tá teir somu diskarnir eisini spæla á ókeypis støðum eins og Sirkus.”
Mike tosaði um tey fantastisku átøkini einstakar eldsálir í Føroyum hava gjørt fyri tónleikalívið. Undirbeat og Sirkus eru tvey av dømunum, hann nevnir. Elektroniska mentanin hevur heilt sikkurt gjørt innrás haruppi, men tað skulu enn nøkur ár til afturat, áðrenn hon er meira etablerað.
– “Onkur tosaði einaferð um, at føroyingar vóru so konservativir…”, segði hann varliga og við einum alvorligum úttrykki. Sum hann rundaði av við einum stórum smíli. Michael Jackson smílið. Jaja.
Býarlívið í Keypmannahavn
Men tað er nú heldur ikki tí, at tað bara er ein sólskinssøga at vera dj í Keypmannahavn, leggur Mike afturat.
– “Tað vigtigasta er, at sjálvt staðið og fólkini, sum koma har, eru kul. Sjálvur tónleikurin kemur í aðru rekkju. ‘Appearance’ hevur øgiliga nógv at síga.”
Samstundis leggur Mike dent á, at tað nyttar onki bara at sita inni og bíða til ein verður ‘uppdagaður’. Alt snýr seg um netverkan. Um ein ikki hevur tær røttu kontaktirnar er tað ræðuliga ringt at sleppa innum.
Afro-framtíðin
Tað næsta stóra projektið hjá Mike verður í Norðuratlantsbryggjuni leygarkvøldið tann 18. September.
– “Tað verður stórt”, sigur hann við einum tónalagi, sum skuldi hetta vera heimsins stórsta undirdrívilsi.
Talan er um eina endurtøku av væleydnaða tiltakinum Horizon, sum var síðsta ár um somu tíð. 5 pallar og 18 dj’s úr fleiri londum. Fleiri kend og umbiðin nøvn verða at hoyra, og Mike sjálvur fer eisini at lata sínar dansivinarligu tónar rulla yvir fjøldina saman við Brynjolfi á Heygum og Alisu Hentze. Millum tey, sum fara at vj’a er eisini Ditte M. Joensen. Í ár hevur Mike eisini planlagt nakað eyka.
– “Jaa, eitt ávíst tíðarskeið á kvøldinum fara vit at gera eitt ordiligt rave, sum fer at vera í einum… Eg vil ikki siga tað her, men í einum heilt serligum og eksklusivum staði. Tað verður ótrúliga feitt”, lovar Mike og smílist stórt, men loyndarfult.
Í øllum førum fer Mike – Afrokid – at vera dj og diska í langa tíð afturat, tað er sikkurt. Og tí sleppi at avrunda samrøðuna hjá okkum við. Vit reisast, og eg royni at tøma kaffikrússið, sum eg sjálvandi langtsíðani havi tømt. Eg takki fyri meg, og á veg út hoyri eg ein rópa “Vit hava eisini brunch í vikuskiftinum!”. Uuuh.
http://www.myspace.com/afrokidmusic/


text:
- Denne begivenhed er allerede afholdt.
Konsert: “Tað er gott at elska…”
28. april @ 20:00| kr. 200
Bubbi Morthens og Marius Ziska í Løkshøll
Í samband við Mentanarvikuna í Runavíkar kommunu, sum verður 22.-29. apríl, verður stórfingin konsert í Løkshøll leygarkvøldið 28. apríl kl. 20. Tað er nemliga íslendski troubadoururin Bubbi Morthens, sum trínur á pall. Bubbi Morthens hevur verið virkin sum tónleikari síðani 1980’ini, og er best kendur sum guitarspælandi soloartistur. Bubbi hevur selt fleiri plátur í Íslandi enn nakar annar tónleikari hevur. Eitt av hansara kendu løgum er “það er gott að elska”, sum flest føroyingar kenna, og sum Signar í Homrum hevur sungið inn á føroyskum.
Umframt hesa forkunnugu vitjan úr Íslandi, verður okkara egni Marius Ziska eisini at hoyra. Marius er júst nú fløguaktuellur við útgávuni “Silvurlín”, sum hevur fingið sera góð ummæli bæði her heima og langt út um landoddarnar.
Í Løkshøll eru vit sera spent uppá at bjóða hesum stóru nøvnunum vælkomnum.


text:
Góði lesari!
Á vári 1984 kom tann skipan í lag, at málnevnd Føroya Fróðskaparfelags og limir í blaðmannafelagnum komu saman eitt kvøld um mánaðin vetrarhálvárið at skifta orð um málsligar spurningar, ið leikaðu á hjá teimum. Tá ið almenna málnevndin varð sett í september 1985, tók hon á seg málsligu ráðgevingina, sum hin nevndin hevði røkt, og málfundirnir við tíðindafólkið hildu fram í sama líki. Men ilt var at finna fundarkvøld, ið hóskaði øllum; tí var ofta heldur fáment á hesum fundum, og spurningurin var tí, um gagn teirra var eftir ómakinum.
Aftan á seinastu fundirnar vórðu sendar út stuttar frásagnir um teir spurningar, ið høvdu verið til umrøðu, og tað skiltist, at tær komu væl við hjá fleiri.
Fyri stuttum kom nevndin í blaðmannafelagnum á tal við málnevndina um, hvat ið verða skuldi av málkvøldunum. Úrslitið varð, at vit skuldu gevast við teimum fyri fyrst, men í staðin senda felagslimum av og á eitt lítið ''málbræv'' líkt teimum, ið málráðgevar hjá útvørpum í Norðurlondum senda tíðindafólki.
Í reglugerðini fyri málnevndina stendur, at hon skal ''hava eyguni eftir málspillu, sum er um at taka seg upp, og royna at forða fyri, at hon festist". Onkrum kann tykjast orðið "málspilla" harðtøkið og dømandi, men tað er gamalt í føroyskari málrøkt, og merkingin er 'skeivt mál'. Tó at fólk kunnu tíðum vera ósamd um, hvat ið er skeivt í máli, er tó nógv, sum fjøldin kann semjast um at skíra málspillu, tó at hópur av fólki - eisini tíðindafólki - javnan hevur tað á munni og setir tað á prent. Alt hetta hevur málnevndin eftir reglugerðini skyldu til at gera vart við, og tað er vón hennara, at hetta lítla bræv kann gera sítt til at bøta um málburðin hjá tíðindatænastu okkara, og at tær leiðbeiningar, sum í tí verða givnar, verða upptiknar sum tey vinarráð, tær eru ætlaðar at vera.
Eftir reglugerðini skal málnevndin hjálpa til at finna orð fyri nýggjum hugtøkum. Í brævinum er ætlanin av og á at taka fram nýggj orð, sum málnevndin mælir til at nýta.
Við heilsan
Málnevndin
Tíðum hoyrist og sæst t.d. ''yrking eftir Mikkjali á Ryggi''. Í hesum føri skal fyrisetingin eftir stýra hvønnfalli, og tað rætta er tí ''yrking eftir Mikkjal á Ryggi'', ''málningur eftir Jógvan Waagstein''. Summi nýta "av'' í staðin, og tað skal ikki sigast at vera skeivt, men hugsið um merkingarmunin í hesum dømum: "mynd eftir Ingálv'' og ''mynd av Ingálvi".
Eitt blað skrivaði, at ''alt var í veitsluróma", eigur at vera "…í veitslurómi". Orðini rómur (av mannamáli) og rómi (á mjólk) eiga ikki at koma í bland. Hitt fyrra er sterkt bent og hitt seinna veikt bent orð. "Rómur í høll", men ''rómi oman á mjólk''.
Handil lýsti við, at hann hevði ''alt í leður''. Dømi um danskt árin, óbent orð aftan á fyriseting - og fyrisetingin er eisini óføroysk. Hetta átti heldur at ljóðað nakað soleiðis: ''alt úr (el. av) leðri''.
''Bókin (el. plátan) selur væl'' er ikki føroyskt, men ensk-danskt í føroyskum hami, tí sagnorðið selja er ikki óavirkandi í føroyskum. Eigur heldur at vera ''bókin selst (ella eisini selist) væl''.
''Tey vóru tvungin at gera tað'' er heldur ikki føroyskt mál. Sagnorðið tvinga hevur aldri verið sterkt bent í føroyskum ella norrønum - hvør kundi sagt "hann tvang hana at gera tað"? Tað eitur tvingar í 3. pers. nútíð, tvingaði í tátíð og tvingað í 2. lýsingarhátti. "Tvungin" sum lýsingarorð er heldur ikki vert at lívga. Har kundu vit í staðin sagt kravdur ella skyldu-, t.d. skyldusparing, kravdar lærugreinir.
Føroyar. Navnið á landi okkara er í fleirtali, og tí skulu øll lýsingarorð, ið standa at hesum navni, og øll sagnorð, sum hava tað sum grundlið, vera í fleirtali. Tí átti ongum at komið av munni ella úr penni tílíkt sum ''alt Føroyar'' og ''Føroyar vann'' - eigur eyðvitað at vera allar Føroyar og Føroyar vunnu - ikki ''Føroyar er vakurt!'' men Føroyar eru vakrar!
Ikki "gleðisljóð", men gleðiljóð - gleði er kvennkynsorð og fær tí ikki -s aftur at sær í hvørsfalli.
Løgfrøði er kvennkynsorð eins og onnur, ið enda við -frøði. Avleidda lýsingarorðið er tí ikki ''løgfrøðisligur'' men løgfrøðiligur.
Fyri stuttum hoyrdist í barnasongi ''bíta á kambi". Tað eigur at vera: bíta á kampi. - ''Jómsvíkingar og reystir kappar / fast á kampi bíta". - Í hesum sambandi er kampur ''yvirskegg".
Kjarni er veikt bent kallkynsorð, men enn hoyrist ofta kvennkynsformurin ''kjarna'', og hann er óbeinur.
Færri sagnorð enn vanliga hildið eru ''fast samansett''. Í útvarpssamrøðu varð spurt: ''Tað eru vørur, ið vit innflyta?'' og rætt svarað: "Ja, sum vit flyta inn."
Vit "avgera'' ikki, men gera av, t.e. taka avgerð.
Tit leggja fólki skeivt svar í munnin, tá ið tit spyrja: ''Hvar ert tú frá?'' Spyrjið heldur: ''Hvaðan ert tú?'' - Tá er lættari hjá tí spurda at velja rætta fyriseting, t.d. úr Havn, frá Gjógv, av Sandi.
At "taka hædd fyri" er nýinnslødd og óneyðug máliska; vit kundu í staðin sagt leggja upp fyri.
Navnið Øssur bendist ikki ''Øss, Øssi, Øss", men Øssur, Øssuri, Øssurs - t.d. ''eg sá Øssur", "eg hjálpti Øssuri'', ''Leivur Øssursson". Soleiðis bendast eisini Gissur og Jaspur. Men Leivur bendist Leiv, Leivi, Leivs.
Flótti er veikt bent kallkynsorð, ið merkir 'flýggjan, tað at flýggja'. Tí eitur tað flóttafólk og ikki ''flóttarfólk'', ið ofta er at síggja, t.d. á sjónvarpsskránni í bløðunum 8. november.
Stórur stigbendist størri, størstur (skrivið ikki "stórstur").
Bóndi eitur í flt. bøndur (ikki ''bóndur''). ''At bóndast" er óivað stuttlig slangkend nýgerð, men hóskar ikki í øllum stíli. - Sama sigst um fundast.
Nýtt orð
Fyribúnaður fyri da. ''beredskab'' - 7. nov. eftir áheitan frá Støðisútbúgvingini.


text:
Í dag hava vit havt vitjan av Jonnu Fritsdóttir frá Barnaútvarpinum. Hon tosaði við næmingarnar um evnisvikuna. Jonna ætlar, at sendingin verður at hoyra í hesi vikuni, møguliga hósdagin.
Tess vegna, elskaðu mínir, líkasum tit altíð hava verið lýdnir, so arbeiðið, ikki bert sum tá ið eg eri hjástaddur, men nú nógv meira, tá ið eg eri frástaddur, upp á tykkara egnu frelsu við ótta og bivan;
Fil. 2,12
"I don't know the key to success, but the key to failure is trying to please everybody." -Bill Cosby


text:
Bingjuplássið í Kunoy Kommunu
Bingjuplássið í Kunoyar kommunu
Til øll húsarhald í Kunoyar kommunu
Frá leygardagin 25 mai 2013 lat bingjuplássið upp í Haraldsundi.
Nú verður bara eitt bingjupláss í Kunoyar kommunu.
Bingjuplássið er í grótbrotinum í Haraldsundi.
Opiðer
Mikudag frá kl 17-19
Leygardag frá kl 14-17
Bingjuplássið í Haraldsundi: tekur bert móti burturkasti frá vanligum húsarhald. Alt rusk, sum kemur á umhvørviplássið, skal vera rætt skilt.
Pappír: IRF heintar hvíta posa, sum er til pappír, eina ferð um mánaðan.
Virki, handlar og aðrar fyritøkur: hava onga atgongd á umhvørviplássinum, og verður víst til IRF, tel. 4730300
og heimasíðuna hjá IRF.
KALENDARI
SAMBAND
Kunoyar kommuna
Kunoyargøta 7
780 Kunoy
Tel. +298 21 68 14
Skrivstovan
Kunoyargøta 7
780 Kunoy
Opið er:
Mánadagin frá 9:00 til 11:00


text:
Archive for the ‘Personal’ Category
2008
Hendan myndin er tikin av Martin.fo og vit hava sjálvi redigera hana.
1.
Gott nýggjár
Vit ynskja okkara kæru lesarum eitt GOTT NÝGGJÁR við tveimum feitum myndum av okkum báðum.
1.
2.
3 ára brúdleypsdag
Í dag 31.12-2007 hava vit bæði 3 ára brúdleypsdag. Hesi trý árini hava verið sera góð og spennandi. Nord.fo tóku myndir tann dagin og tað eydnaðist væl. Her eru trýggjar myndir, ið tey tóku av okkum, tá ið vit giftust 🙂
1.
2.
3.
Gleðilig jól
Vit ynskja tykkum øllum eini gleðilig jól.
-Gvøðny og Janus


text:
Ongantíð ov upptikin
Nakrir háskúlanæmingar høvdu leigað eini hús frá systir mínari og húsbónda hennara. Eina náttina gjørdi ein innbrotstjóvur eina roynd at sleppa inn. Táið tann unga kvinnan, sum átti húsini, ringdi til løgregluna og segði frá, at ein innbrotstjóvur gjørdi um seg á húsum hennara, svaraði løgreglumaðurin á ein sera óvanligan hátt: "Tú mást ringja aftur í morgin. Vit hava alt ov nógv at gera júst nú". Hendan unga kvinnan hevði gjørt tað, sum rætt var, men á ein ella annan hátt var bøn hennara um hjálp lítisverd. Hetta slagið av líkasælu er sera ørkymlandi.
Kortini hendir líkasæla ongantíð, táið vit venda okkum til Gud í bøn. Vit kenna kanska ikki altíð, at Gud lurtar eftir bønunum, men tað ger Hann. Hann hevur umsorgan, og Hann fer at svara. Bíblian minnir okkum á, at vit kunnu ugga okkum við, at Gud er sera áhugaður í tí, sum viðvíkur hjørtum okkara. "Nær er Harrin øllum, ið á Hann kalla, øllum, ið kalla á Hann av sonnum" (Sálmi 145,18).
Heldur enn at venda okkum bakið, táið vit ákalla Hann, kemur himmalski Faðir okkara nærri, táið okkum tørvar tað. Hann hevur ongantíð so nógvan skund, at Hann ikki hoyrir bønir okkara. Hann hoyrir okkum, táið vit kalla á Hann.
Umsett úr "Our Daily Bread"
Mikkjal á Bergi


text:
Eitt undantak í gullrammu/
Eg eri loksins liðug at heingja list upp í BankNordik. Hetta arbeiðið, sum byrjaði á heysti í 2015, tá Heidi Poulsen, arkitektur og Árni Ellefsen, bankastjóri, litu mær ta uppgávu í hendi at velja út og disponera list til prýðiliga høvuðssæti bankans á Oknavegi í Havn, er at enda komið. Við atliti til arkitekturin valdi eg at leggja serligan dent á modernaða list við málningum hjá Mikines, Jóhannesi S.Kjarval, Ingálvi av Reyni, William Heinesen, Hans Hansen, Thomas Arge, Fridu Zachariassen, Poul Horsdal, Ruth Smith, Steffan Danielsen, Frimod Joensen, Bárður Jákupsson, Tróndi Patursson, Zachariasi Heinesen, Olivur við Neyst, Torbirni Olsen, Hansinu Iversen og Rannvá Kunoy. Til tess at lata tey einstøku verkini traðka fram, havi eg fingið skift gullrammurnar út við gráar einfaldar rammur og eg haldi sum heild, at tað riggar væl.
Tá eg var í goymsluni hjá BankNordik herfyri, bar eg eyga við eina pinkalítla mynd í stórari gullrammu. Tað var sum ákallaði hon meg, og tó, at eg havi lagt merki til hana áður í yvirlitinum á telduskíggjanum, var tað ikki fyrr enn eg sá hana í veruleikanum, at eg varnaðist hvussu einastandandi vøkur, hon er. Eg valdi at gera eitt undantak frá meginregluni og taka henda lítla skattin við upp í úrvalið í síni flottu gullrammu – lítla myndin hongur í forstjóraskrivstovu bankans.
Í sambandi við, at BankNordik verður høvuðsstuðul hjá Norðurlandahúsinum í ár og næsta ár, vóru ymisk tiltøk á báðum støðum. Í bankanum var opið hús og hesum benyttaði m.o. Hanna Jensen, tingkvinna sær av. Hon tykist hugtikin eins og eg av teirri lítlu perluni á forstjóraskrivstovuni Á síni FB-síðu skrivar hon: Hendan hjá Niels Kruse (1871-1951), er sera lítil og hugtakandi - kenslan, tá tú fyrst sært hana, er eins og tá tú fyrsti ferð kemur inn í stóra rúmið í Louvre og sært La Joconde/Monu Lisu har yviri einastaðni, nógv minni enn væntað. Tú verður kløkk og hugtikin á ein hátt, har tú fert at grunda á loyndarmálið í list”.
Talan er um eina landslagsmynd, sum Eiðismaðurin Niels Kruse hevur málað uppá eina lítla træplátu. Aftan fyri myndina eru alskyns áhugaverdar smáskitsur av víndrúum m.a. Niels Kruse er sera týdningarmikil í okkara listasøgu, tí hann var fyrsti føroyingur, sum málaði landslagsmyndir; tað er við øðrum orðum her, tað byrjar. Niels Kruse var serstakliga dugnaligur, sjálvlærdur málari, ið m.a. luttók á eini úrvalsframsýning í Charlottenborg í Keypmannahavn. Saman við Kristini í Geil (1877-1935) og Jógvani Waagstein (1879-1949), sum eisini vóru sjálvlærdir málarar, legði Niels Kruse grundarsteinin til føroyska landslagsmálningin, ið fekk alstóran týdning fyri framtíðar list og listafatan í Føroyum.
Lítla landslagsmyndin er eyðkend fyri Niels Kruse bæði myndevnisliga, men eisini málihátturin er typiskur og byggir á bæði impressionismu og tjóðskaparromantikk í rúmastu merking. Ljósið í myndini er gylt og serstakt, himmalin skyggir ljósareytt meðan támið sveipar seg gandakent um Eiðiskoll. Tá myndin varð málað í byrjanini av tjúgundu øld, høvdu yrkjarar givið tjóðskaparkensluni skaldsligt flog og nú snúði tað seg um eisini at fagna heimliga landslagið við at á lørifti og pappíri í málningum og tekningum.
Tað er romantiskum málarum líkt at velja júst ta dreymakendu løtuna, sum er millum dag og nátt til teirra myndevni. Tá tað skýmir og vesturskinið litar himmal, hav og haga ljósareyð í eini yndisligari og romantiskari sælumynd, sum er bygd á somu kenslur sum í yrkingini hjá Hans Andriasi Djurhuus “Sum tað er fjálgt og lýtt í nátt, fjørðurin allur í toku fjaldur, hoyri um strendurnar alduslátt – kína um skerini smáar aldur – letur í nándini tjaldur..”.


text:
Fólkaheilsurenningin í Runavík er fríggjadagin 4. september. Tilmelding í Ítróttarhøllini frá kl. 17, runnið verður kl. 18. Runnið verður frá Ítróttarhøllini og yvireftir Mýrunum. Teinarnir eru 2 km og 5 km. Fólk gera sjálv av, hvussu langt tey renna. 2 km teinurin er frá høllini yvir til vendiplássið á Mýrunum og aftur. 5 km er frá høllini yvir á Rituvíksháls og aftur. Beint undan startinum verður upphiting. Og tá komið er á mál, er frukt og okkurt drekkandi at fáa. Lutakast er millum luttakararnar um vinningar. Tilmelding fer fram á http://www.renn.fo/ ella á staðnum.
03.09.2009
Fólkaheilsurenning í Runavík 4. september 2009
- Faroexpo verður 24. – 26. oktober
- Borað og sprongt við tunnilsmunnan á Rókini
- Stíggjur 25 ár
- Drekkivatnið á Skála reint aftur
- 80-100 búeindir í 2019-2020
- Bakteriur í drekkivatninum á Skála
- Broyttar upplatingartíðir á ruskplássunum
- Tíðindi frá cruise-messu í Lissabon
- Spreinging á Rókini 20/9-18
- Býarskái í november – Runavíkin spílar seg út!
- Kvøldskúlaskráin 2018-2019
- Leiðari til Nes Sóknar Musikkskúla
- Kunngerð um broyting av Byggisamtyktini og Býarplaninum fyri Runavíkar Kommunu
- Drekkivatnið á Skála reint aftur
- Saman rudda vit Føroyar – uppá ein dag!
- Bakteriur í drekkivatninum á Skála
- Runavíkar kommuna svarar Kommunufelagnum um eldraøkið
- Burðardyggur fíggjarkarmur fyri 2019
- Mín fantastiska skilsmissa í Løkshøll leygarkvøldið
- Venjingarnar fyri 67 ár og eldri byrjar aftur


text:
Starvið sum vinnu- & mentanarstjóri í Klaksvíkar kommunu er eitt áramálssett starv, og er nú leyst at søkja.
Hevur tú viðkomandi útbúgving frá hægri lærustovni ella tilsamans samsvarandi útbúgvingarstøði og royndir, ert tú serfrøðingur við almennari tilgongd, ið eisini dugir fyrisitingarliga handverkið, hevur tú áhuga fyri vinnu og mentan, og hevur tú kunnleika til leiðslu, fyrisiting og fíggjarstýring, so ert tú kanska tann, sum vit leita eftir til starvið.
STARVSKARMAR OG -INNIHALD
Klaksvíkar býráð er virkið í arbeiðinum at menna kommununa. Hetta setur stjóranum serlig krøv. Hann skal, saman við hinum stjórn-arlimunum og starvsfólkum á vinnu- og mentanardeildini, stuðla býráðnum í at seta dagsskránna og megna at halda visjónir og møguleikar í miðdeplinum í samstarvi við borgarar og vinnu- og mentanarlívið í kommununi.
Vinnu- og mentanarstjórin mannar stjórnarbólkin saman við borgarstjóranum, kommunustjóranum, trivnaðarstjóranum og tekniska stjóranum.
Vinnu- og mentanarstjórin hevur leiðsluliga og fakliga ábyrgd av vinnu- og mentanardeildini.
Týdningarmestu uppgávurnar hjá vinnu- og mentanarstjóranum eru at:
*Tryggja, at samtyktir gjørdar av nevndum og býráð verða settar í verk
*Standa fyri at menna og betra tænastustøðið innan vinnu og mentan í Klaksvíkar Kommunu
*Tryggja fullgóða fíggjarstýring á vinnu- og mentanarøkinum og saman við hinum stjórnarlimunum tryggja, at fíggjarliga raðfestingin samsvarar politisku raðfestingini og tørvinum hjá kommununi
*Tryggja, at vinnu- og mentanardeildin veitir politisku skipanini professionella og fakliga nøktandi ráðgeving
*Tryggja, at vinnu- og mentanardeildin hevur eitt skilagott og professionelt samstarv og samskifti við avvarðandi samstarvs- og áhugabólkar
*Samstarva um eitt vælvirkandi og samskipandi leiðslutoymi saman við kommunustjóranum og deildarstjórunum
FØRLEIKAKRØV:
Faklig
Ynskt verður, at umsøkjarar hava:
*Viðkomandi útbúgving frá lærdum háskúla ella aðra viðkomandi útbúgving saman við royndum
*Kunnleika til leiðslu, fyrisiting og fíggjarstýring
Leiðsla
*Leiðsluroyndir og evni at leiða onnur
*Hava myndugleika og samstundis vera góður liðleikari
*Dugir at samstarva tvørtur um fakmørk
*Arbeiða strategiskt og halda fokus
*Fáa málini framd og skapa úrslit
Persónlig
*Lurta og vísa virðing fyri ymsum sjónarmiðum
*Sparra og kveikja á fakliga og fyrisitingarliga økinum
*Hava evni at raðfesta, samskipa og avhenda uppgávur
*Hava evni og vilja at taka avgerðir og standa við tiknar avgerðir
*Hava góð evni at lýsa sjónarmið fyri øðrum
*Dáma at samskifta við starvsfólk, leiðslu og viðskiftafólk
*Megna at umboða kommununa á ein bæriligan, reiðiligan og álitisvekjandi hátt
Tann, ið verður settur, skal hava gott innlit í og vitan um tær treytir, sum eru galdandi í einari kommunalari umsiting. Tað er sera týdningarmikið, at umsøkjarar hava vilja og hegni at ganga nýggjar leiðir.
Setanarviðurskifti
Starvið sum vinnu- og mentanarstjóri verður sett í 5 ár. Starvið er flokkað í 36. lønarflokki sambært sáttmála millum Tænastumannafelag Landsins og Fíggjarmálaráðið umframt 10 % í viðbót fyri tíðaravmarkað starv.
Umsøkjarar verða mettir eftir fakligum, leiðsluligum og persónligum førleikum.
Upplýsingar um starvið
Hevur tú spurningar, ella vilt tú hava fleiri upplýsingar, ert tú vælkomin at seta teg í samband við:
Tummas T. Eliasen, kommunustjóra
Tlf. 217788
Teldupostur: tummast@klaksvik.fo
Umsókn
Umsókn til starvið skal vera Klaksvíkar kommunu í hendi í seinasta lagi mánadagin 22. oktober 2018 kl. 12:00.
Umsóknin skal sendast til:
Klaksvíkar kommuna
Nólsoyar Pálsgøta 32
Postboks 2
FO-710 Klaksvík
ella sum teldupostur til klaksvik@klaksvik.fo.
Viðmerk „Vinnu- og mentanarstjóri“ á umsóknina.


text:
Í nógv ár havi eg verið ímóti, at seyður verður svævdur uttan at verða skotin fyrst. Grundgevingin hjá mær hevur verið grundað á eygleiðingar, har eg als ikki havi verið trygg við at seyðurin ikki kendi pínu. Yvirhøvur kann sigast, at eg havi verið rættiliga einsamøll um hetta sjónarmið, tí fatanin hjá vanligum bøndum hevur verið, at seyðurin misti vitið beinanvegin, og tí onki føldi. Sigast skal tó, at gamli svævingarhátturin sær út til at hvørva saman við gomlu bóndunum, tí flestu yngru bøndir munnu skjóta seyðin fyrst.
Nú hevur so onkur endiliga kunngjørt nakrar kanningar hesum viðvíkjandi, og niðurstøðan er, at djórini kunnu pínast í út við tveir minuttir tá tey verða svævd! Hetta sæst í newzealendskari kanning.
http://www.newscientist.com/article/dn17972-animals-feel-the-pain-of-religious-slaughter.html
(Niðast í greinini í New Scientist er leinki um onkur hevur hug at keypa sær atgongd til vísindaligu greinina).
Kanningin hevur mátað hvat hendir í heilanum hjá doyvdum og ódoyvdum djórum sum blivu halal-dripin, og tað eru hesar samanberingar sum koma til niðurstøðuna, at halal-dripin djór pínast munandi meira enn djór sum verða doyvd fyrst.
Aðrastaðni er tað helst av átrúnaðarligum orsøkum at dýr verða svævd, tað sokallaða halal-drápið. Gamli svævingarmátin hjá føroyingum er helst bara tí at vit einans høvdu knív til taks, og hevur helst onki við átrúnað at gera.
Spurningurin er so, um hesar kanningar fara at verða brúktar móti grindadrápinum, og krav fer at koma um at vit doyva hvalirnar áðrenn vit skera á háls. Tað kundi verið heilt áhugavert at sæð loysnina uppá tað!


text:
Nýggjur faldari greiðir í stuttum frá, hvørji tilboð um endurvenjing eru innan sjúkrahúsverk, almannaverk og kommunur. Faldarin sæst her
Í tilmælinum um samskipaða endurvenjing frá juni 2016 var mælt til, at gera ein lista yvir tilboð innan endurvenjing í sjúkrahúsverkinum, almannaverkinum og hjá kommununum.
Ætlanin við hesum lista var at kunna borgarar og heilsustarvsfólk kring alt landið um, hvørji tilboð eru innan endurvenjing í Føroyum. Um borgarin veit hvørjar endurvenjingartænastur eru í Føroyum, hevur hann betur møguleika fyri at fáa lut í teimum endurvenjingartilboðum, sum eru í landinum.
Listin kann vera við til at tryggja, at borgarar fáa sama tilboð um endurvenjing, uttan mun til, hvar í landinum teir búgva.
Heilsu- og innlendismálaráðið hevur nú latið listan prenta, soleiðis at listin kann verða til taks sum kunningarfaldari í sjúkrahúsverkinum, Almannaverkinum og hjá kommunulæknum v.m.


text:
Sonur fyrrverandi íslendska stjørnuleikaran Eidur Guðjohnsen, Andri Lucas Guðjohnsen, skiftir nú til spanska stórfelagið Real Madrid. Andri hevur seinastu árini spælt við ungdómsliðunum hjá Espanyol í Barcelona.
Andri hevur eisini umboða U16 landsliðið hjá Íslandi.
Nú Andri flytir til spanska høvuðsstaðin, flytur lítli beiggin Daniel væntandi eisini. Daniel hevur seinastu árini spælt við ungdómsliðum hjá Barcelona, og spældi U12 liðinum hjá Barcelona í fjør. Elsti beiggi teirra, Sveinn Aron, sum fyrr hevur spælt við ungdómsliðum hjá Barcelona, skifti í síðstu viku til Spezia í næst bestu italsku deildini frá Breiðablik Kópavágur, skrivar ESPN.
Fótbóltseginleikarnar hava synirnir heilt vist fingið frá pápa sínum, sum vann bæði Champions League og sponsku fótbóltsdeildina við Barcelona. Hann spældi eisini fleiri ár við Chelsea og skoraði 26 mál í 88 dystum fyri Ísland.
Sjálvur Eidur er sonur Arnór Guðjohnsen, sum spældi við eitt nú Anderlecht í Belgia og Bordeaux í Fraklandi, umframt fleiri landsdystir. Í 1996 skrivaðu Eidur og Arnór søgu, tá 17 ára gamli Eidur varð skiftir inn fyri 34 ára gamla Arnór í landsdysti móti Estlandi.


text:
AB fór við øllum í hurlivasanum
Jens Rói Sørensen | 17/09/18
Heystarkuldin nærkast fyri hvønn dag, og sama kann sigast um dystin við Stórá í dag, ein heldur linur og líkagyldigur spenningskaldur dystur. Suðringar lógu áðrenn dystin á talvuni í ongamanna landi á 7. plássi við 21 stigum meðan gestirnir av Argjum lógu nr sjokk við 9 stigum.
Vindurin var frískur av vestri og hetta setti eisini sín stóra dám á dystin. Vindurin órógvaði leikagongdina í stóran mun og avleveringarnir/hornaspørk vóru ofta óneyv.
Dysturin gjørdist ongantíð serliga spennandi og tað hendi sjáldan nakað frammanfyri málunum báðum. Heimaliðið hevði bóltin heldur meira og royndi seg við nógvum longum avleveringum og onkrum langskotum, meðan gestirnir lógu kompakt aftarliga og royndu seg við onkum skjótálopum, sum kortini ikki vóru so skjót. Bestu royndina hevði Stefan, tá hann við einum góðum flatum langskoti noyddi Stenberg í AB málinum á kasta seg í fulla long og bjarga.
Tað var týðuligt, at Suðringar eru eitt betri lið enn AB, og ein hevði kenslu av at um dysturin hevði størri týdning, so kundi heimaliðið sagtans eisini fari eitt ella tvey gear upp og vunnið dystin. Tað hendi bara ikki, og dysturin bleiv i mestanmun ein bardagi á miðuni meir enn ein vakur fótbóltsleikur.
Bæði liðið fingu hvør sítt mál kolldømt av dómarinum, og serliga tað hjá TB/FC Suðuroy/Royn beint áðrenn leiklok tóktiskt løgið. Undirritaði dugir ikki at siga hví dómarin kolldømdi málið, tí je sá onki óregluligt, men tað gjørdi dómarin tíverri. Minuttin seinni fór AB í álop og fekk skot á undan vindinum. Bólturin rakti ein suðuroyingafót og brast í netið og sendi øll trý stigini norður til Argir. Sanniliga súrt at tapa á stokkinum.
Ongin ivi um at vinnarin av dystinum í dag, ikki var betri liðið men soleiðis er nú fótbóltur viðhvørt. Vónandi er TB/FC Suðuroy/Royn ikki longu farið í vetrardvala og hugsa um næsta ár, tí sjálvt um okur í løtunum liggja væl frá niðurflytingarstríðnum, so er onki avgjørt fyrrenn alt er avgjørt.
Argjamenn fegnaðust eins og meistaraheitið var komið í hús og sum ein áskoðari av Argjum segði: “lat okum bara fáa tey 3 stigini, vit hava meira brúk fyri teimum enn tit”, og ja, tað er sikkurt nakað um tað.


text:
[This text is not available in English]
Í samband við Kvøldskúlan í Fuglafirði verður skeiðstilboð í summar: "Skriviskeið á ferð" við Haldu Hansen og Sólgerð Andreassen, sum báðar eru lærarar og hava givið fleiri bøkur út.
Tú fært spennandi uppgávur - útferð við ferðaleiðara - gisting og matur - hugnaligar kvøldsetur - døgurði og omaná frá Ingu leygardag.
Tilmelding áðrenn 6. juni - avmarkað pláss.
Kostnaður fyri alt: 1850 kr. Sí www.sansan.fo ella Sansan á facebook.
Sólgerð Andreassen kenna vit eisini sum kvinnuna aftanfyri Harmonikutreff Føroya og Sjóstovuna Unika, sum liggur niðri við sandin í Fuglafirði.


text:
Loysn á bústaðartrupulleikunum liggur beint fyri durunum
Suðuroyar Sparikassi fegnast stórliga um fólkavøksturin í Føroyum. Og sum orðatakið sigur: “Vandi er í hvørjari vælferð”.
”Eg havi fylgt neyvt við í almenna kjakinum um bústaðartrupulleikarnar í Føroyum, har ið sethúsaprísirnir eru nógv hækkaðir og útboðið er ov lítið. Í kjakinum verður m.a. ført fram, at neyðugt verður í skundi at byggja fleiri hundrað nýggjar bústaðir, eins og ljós verður varpað á at fleiri bústaðir standa tómir kring landið. Men ein onnur loysn liggur eisini beint fyri durunum – ein loysn við nýtslu av verandi sethúsum, sum kann viðvirka til at skapa meiri dynamikk á føroyska bústaðarmarknaðinum. Loysnin ger tað møguligt hjá ungum familjum og støkum at seta føtur undir egið borð, geva eldri møguleikan fyri at vera búgvandi longri heima í kenda grannalagnum og samstundis fjálga sær um tilveruna. Loysnin fyri nøkur kann vera heildarognarpartar“– sigur Søren L. Bruhn, stjóri í Suðuroyar Sparikassa.
Ein heildarognarpartur (‘ideel anpart’) snýr seg um, at tveir eigarar eiga eitt og sama matrnr, men teir eiga hvør sín heildarognarpart, sum teir óheft av hvørjum øðrum kunna selja og seta sum trygd fyri láni í bankanum. Hetta er rímuliga vanligt í td. Danmark, har ið fólk javnan selja og keypa eina ‘villalejlighed’.
Treytin fyri heildarognarpartar er, at eigararnir kunna semjast um brúksrættin til ognina, herundir viðlíkahald v.m. – hetta verður gjørt í einum samognarsáttmála. Ognin verður tí ikki sundurmatrikulerað. Víðari sigur Søren L. Bruhn at ”Suðuroyar Sparikassi við at varpa ljós á heildarognarpartar vónar at kjakið verður meiri fjøltáttað”, og vísir samstundis á at “tað møguliga skal ein hugburðsbroyting til fyri lutvíst at loysa bústaðartrupulleikan við heildarognarpørtum”.
Eigur tú td í dag eini sethús í tveimum hæddum, sum eru vorðin ov stór – men tú kundi samstundis hugsað tær at blivið búgvandi í fyri teg kenda grannalagnum? So eru heildarognarpartar ein loysn. Harvið koma samstundis fleiri bústaðir út á marknaðin.
Suðuroyar Sparikassi fíggjar gjarna heildarognarpartar - eins og bankar gera aðrastaðni - á jøvnum føti við t.d. sethús, raðhús og eigaraíbúðir – tí heildarognarpartar víðka um bústaðarmarknaðin og geva fleiri møguleikan fyri at búgva, virka og trívast í Føroyum.
Vágur, 2. oktober 2017
Søren L. Bruhn
Fartelefon: 239872
Teldupostbústaður:soren@ss.fo


text:
Enn er ongin forkláring funnin uppá hví spreingingin í grótbrotinum á Glyvursnesi fríggjakvøldið gjørdist so ógvuslig, at hon hoyrdist og merktist fleiri kilometrar burtur.
- Tað undarliga við øllum er, at menninir hjá okkum úti á arbeiðsplássinum ikki merktu nakað óvanligt við hesi spreingingini. Tað var ikki fyrr enn telefonirnar fóru at kima, at teir gjørdust varugur við, at spreingingin upplivdist øðrvísi enn allar hinar spreingingarnar, vit hava gjørt harúti.
Tað sigur Eyðfinnur Lenvig, sum er projektleiðari hjá J&K Petersen Contractors, sum stendur fyri arbeiðinm á Glyvursnesi og útfyllingini av nýggju havnini á Skansagrynnuni.
Eyðfinn Lenvig greiðir frá, at skotið fríggjadagin á ongan hátt var øðrvísi enn eitt annað væleydnað skot, teir skutu nakað fyri páskir. Nøgdin og slagið av spreingievni var tann sama, skotið var bert nakrar metrar longur inni í fjallinum.
Í gjár var ein fundur hildin saman við umboðum fyri arbeiðseftirlitið og jarðfrøðingum fyri at gjøgnumganga hendingarnar. Men ongin niðurstøða kom á fundinum hvat orsøkin var til, at spreingingin upplivdist so ógvuslig.
Ongin mátari er í Føroyum í løtuni, sum mátar jarðfrøðiligan aktivitet, kom fram á fundinum. Eitt mátitól stendur á Sornfelli, men tað er óvirkið í løtuni.


text:
- Eg eigi enn tað gamla Zeiss Ikon upptøkutólið, sum pápi brúkti, sigur Niclas Rasmussen, ið minnist at havnamenn eisini nýttu klassiska Beaulieau upptøkutól, sum kundi skifta millum ymsu sløgini av filmi.
Framman fyri sær hevur Niclas ikki færri enn 44 filmar, ið lýsa tíðarskeiðið 1957-1990. Pápin, Rósing Rasmussen, ið var stjóri í Landshandlinum, hevur tikið elstu filmarnar.
- Pápi var úr Sørvági, mamma úr Svínoy, tey fingu fimm børn og saman búðu vit í Havn og á Argjum. Við teim bátum, sum tá vóru, ferðaðust vit til hesar bygdir. Hetta er karmurin um elstu upptøkurnar hjá pápa, 11 smalfilmar frá 1957 til miðskeiðs í 1960’unum.
Tá Niclas fór at ganga í Hoydølum tók hann sjálvur film, bæði 8 mm og Super 8. - Tá eg fekk børn í 1980’unum fór eg so aftur at taka film. Tá var tøknin broytt til video og S-VHS-C slagið.
Umframt pápan, minnist Niclas serliga tveir aðrar havnarmenn, ið eisini tóku film. Teir vóru William Holm Jacobsen og Niels L. Arge.
- Haldi tað var nýggja tøknin, ið hugtók pápa og aðrar ungar menn í Føroyum eftir kríggið, sigur Niclas Rasmussen, sum sjálvur hevur tikið 33 av teim tilsamans 44 filmunum, hann hevur latið verætlanini “Føroyskar søgur – upplivingar úr gerandisdegnum”, sum Eik stuðlar og danska filmsfyritøkan Substanz greiður úr hondum.
Nærri kann lesast um filmsverkætlanina á heimsíðuni hjá Eik http://www.eik.fo/ og annars undir “filmi” í hesum bloggi. Til ber eisini at leita eftir verkætlanini ovast í vinstra horni.


text:
Eg havi fyrr her á síðuni boða frá at í dag skuldi avgerð fella um eg meldaði meg til Tórshavn Marathon í ár. Tað er í dag júst 3 vikur eftir til Tórshavn Marathon. Eg hevði avgjørt at renna ein langan túr í dag, fyri at staðfesta um eg var klárur til eitt marathon. Eg havi ikki runnið so nógvar langar túrar í ár, hóast tað so havi eg runnið rættuliga nógv.
Eg var tíðliga á fótum í morgun, áðrenn klokkan var 8 hevði eg longu eti eina portión av havragreyti. Umráðandi er at eta minst 2 tímar, helst 3 tímar áðrenn rennast skal. Klokkan 10.15 legði eg frá húsum. Leiðin gekk út á Bumshamar, so út á Núp. Eg hevði avtalað við Gutta áðrenn eg fór avstað at hann skuldi fara frá húsum 45 minuttir eftir at eg var byrjaður at renna. Hann skuldi renna einar 18 km. Vit møttust á Norðoyri, so runnu við saman norður í bátahylin í Haraldssundi, og heim aftur til Gutta.
Vit møttu Pól Sundskarð úti á Norðoyri, tá kom hann av Núp á veg til Kunoyar. Hann skuldi ein av sínum longu túrum. Hann rann yvir 38 km í dag.
Veðrið í dag var einki serligt, ein rættuliga kraftigur sunnanvindur, sum gjørdi tað serstakliga møðsamt at renna út á Núp, og at renna heim aftur úr Haraldssundi.
Áðrenn eg fór avstað hevði eg verið og lagt út 2 depot av vatni og eina banan. Hetta kom sera væl við. Tað er sera umráðandi at drekka nógv soleiðis at man kemur at líða av veskumangul.
Um Gutti ikki var við teir 18 km ivist eg stórliga í um eg hevði megna at runnið so væl í dag. Tá ið vit stóðu í túninum hjá Gutti á Kráargøtu, hevði eg runnið 27,5 km og Gutti góðar 18 km.
Vit tosaðu eitt sindur um túrin, og so var avgerðin tikin. Um lív og heilsa loyvir tí, so rennið eg Tórshavn Marathon sunnudagin 4. september.